**Plán obnovy a odolnosti Slovenskej republiky**

**Usmernenie č. 2/2026 (verzia 2.2)**

|  |
| --- |
| **Vec:**  **Usmernenie k procesu verejného obstarávania/obstarávania pre projekty financované z plánu obnovy a odolnosti v gescii Ministerstva investícií, regionálneho rozvoja a informatizácie SR** |

|  |
| --- |
| **Vydáva:** Sekcia kontroly  Sekcia implementácie projektov informatizácie  Ministerstvo investícií, regionálneho rozvoja a informatizácie Slovenskej republiky |

|  |
| --- |
| **Dátum platnosti: 05. 02. 2026**  **Dátum účinnosti: 06. 02. 2026** |

**Obsah**

[1. SKRATKY 3](#_Toc220583125)

[2. ÚVOD 4](#_Toc220583126)

[3. POSTUPY ZADÁVANIA ZÁKAZIEK NESPADAJÚCICH POD ZVO 6](#_Toc220583127)

[3.1 Všeobecné pravidlá 6](#_Toc220583128)

[3.2 Postupy procesu obstarávania 8](#_Toc220583129)

[3.3 Prieskum trhu 10](#_Toc220583130)

[3.4 Výzva na predkladanie ponúk a vyhodnotenie 12](#_Toc220583131)

[3.5 Internetový prieskum 15](#_Toc220583132)

[3.6 Pravidlá pre zadávanie zákaziek tzv. „malého rozsahu“ (§ 1 ods. 14 ZVO) 16](#_Toc220583133)

[3.7 Pravidlá pre zadávanie zákaziek z výnimky podľa § 1 ods. 2 až 13 ZVO 16](#_Toc220583134)

[4. POSTUPY ZADÁVANIA ZÁKAZIEK SPADAJÚCICH POD ZVO 18](#_Toc220583135)

[4.1 Zadávanie nadlimitných a podlimitných zákaziek 20](#_Toc220583136)

[4.1.1 Podlimitné zákazky bez zverejnenia podľa § 108 21](#_Toc220583137)

[5. Predkladanie dokumentácie na kontrolu 23](#_Toc220583138)

[5.1 Kontrola verejného obstarávania/obstarávania 24](#_Toc220583139)

[6. Podmienky realizácie zmeny zmluvy 26](#_Toc220583140)

[7. Odborný/znalecký posudok 26](#_Toc220583141)

[8. Konflikt záujmov 28](#_Toc220583142)

[9. Kolúzne správanie 31](#_Toc220583143)

[10. Zoznam rizikových indikátorov možného porušenia hospodárskej súťaže 31](#_Toc220583144)

[11. PRÍLOHY 34](#_Toc220583145)

# **SKRATKY**

DPH Daň z pridanej hodnoty

EÚ Európska únia

MIRRI SR Ministerstvo investícií, regionálneho rozvoja a informatizácie Slovenskej republiky

PHZ Predpokladaná hodnota zákazky

POO Plán obnovy a odolnosti SR

PPM Poskytnutie prostriedkov mechanizmu

RPVS Register partnerov verejného sektora

SR Slovenská republika

ÚVO Úrad pre verejné obstarávanie

VO Verejné obstarávanie

vykonávateľ Pre účely tohto dokumentu sa pod pojmom „vykonávateľ“ rozumie úloha MIRRI SR v rámci implementácie Plánu obnovy a odolnosti SR ako vykonávateľa pre komponent 17

ZVO Zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

zmluva o Zmluva o poskytnutí prostriedkov mechanizmu na podporu obnovy a odolnosti

PPM

ŽoPPM Žiadosť o prostriedky mechanizmu

# **ÚVOD**

1. Usmernenie k procesu verejného obstarávania/obstarávania pre projekty financované z Plánu obnovy a odolnosti SR v gescii MIRRI SR (ďalej aj „usmernenie“) vydáva MIRRI SR ako vykonávateľ investícií a reforiem v rámci Plánu obnovy a odolnosti SR v zmysle [Uznesenia vlády SR č. 221 zo dňa 28. apríla 2021](https://rokovania.gov.sk/RVL/Resolution/19193/1) (ďalej aj „vykonávateľ“ alebo „MIRRI SR“).
2. Usmernenie sa vzťahuje výhradne na projekty realizované na základe výziev a priamych vyzvaní vyhlásených MIRRI SR v rámci Plánu obnovy a odolnosti SR (ďalej aj „POO“).
3. Usmernenie má záväzný charakter okrem ustanovení, z ktorých znenia je zrejmé, že sú odporúčacieho charakteru.
4. Týmito odporúčaniami, ani činnosťou MIRRI SR nie je dotknutá výlučná a konečná zodpovednosť prijímateľa ako verejného obstarávateľa, obstarávateľa alebo osoby podľa § 8 ods. 1 ZVO za realizáciu VO v súlade so všeobecne záväznými právnymi predpismi SR a EÚ, základnými princípmi VO a zmluvou o poskytnutí prostriedkov mechanizmu (ďalej aj „zmluva o PPM“).
5. Ak je prijímateľom verejný obstarávateľ podľa § 7 ZVO, postupuje pri zadávaní zákaziek v súlade so ZVO a v súlade s týmto usmernením (kapitolou 4).
6. Ak je prijímateľom obstarávateľ podľa § 9 ZVO, postupuje pri nadlimitných zákazkách podľa tretej hlavy druhej časti ZVO (t.j. podľa postupov vzťahujúcich sa na obstarávateľov podľa § 9 ZVO) a v súlade s týmto usmernením (kapitolou 4). V zmysle § 8 ods. 2 ZVO, obstarávateľ je povinný postupovať ako verejný obstarávateľ, ak mu verejný obstarávateľ poskytne viac ako 50 % finančných prostriedkov na zákazku na:
7. uskutočnenie stavebných prác, ktorej predpokladaná hodnota je rovnaká alebo vyššia ako finančný limit podľa § 5 ods. 2 ZVO alebo
8. poskytnutie služieb, ktoré sú spojené so zákazkou podľa písmena a) a ktorej predpokladaná hodnota je rovnaká alebo vyššia ako finančný limit pre nadlimitnú zákazku na poskytnutie služby ustanovený pre verejného obstarávateľa podľa § 7 ods. 1 písm. b) až e) ZVO

a táto zákazka nesúvisí s činnosťou podľa § 9 ods. 3 až 9 ZVO.

1. Postupmi a pravidlami uvedenými v tomto usmernení, ani činnosťou vykonávateľa nie je dotknutá výlučná a konečná zodpovednosť prijímateľa pri zadávaní zákaziek ani v prípade, ak tento nie je povinný postupovať podľa ZVO. Pre potreby tohto usmernenia sa pre proces zadávania zákaziek nespadajúcich pod ZVO používa pojem „obstarávanie“. Postupy a pravidlá pre zadávanie zákaziek, ktoré sú vyňaté spod pôsobnosti ZVO, sú upravené v kapitole 3 tohto usmernenia.
2. Okrem postupov uvedených v usmernení je prijímateľ v súvislosti so zadávaním zákaziek na dodanie tovarov, poskytnutie služieb a uskutočnenie stavebných prác súvisiacich s implementáciou projektu povinný rešpektovať podmienky, postupy a pravidlá uvedené vo výzve alebo v priamom vyzvaní a v zmluve o PPM vrátane jej dodatkov.
3. Odporúčame sledovať webové sídlo <https://mirri.gov.sk/plan-obnovy/plan-obnovy-a-odolnosti/>, a to najmä z dôvodu získania informácií o aktualizácii usmernenia a ďalších informácií, ktoré bude vykonávateľ zverejňovať. V prípade zmien v usmernení týkajúcich sa záväzných ustanovení je prijímateľ povinný ďalej postupovať podľa týchto zmien.
4. Usmernenie a každá jeho aktualizácia nadobúda účinnosť dňom jej zverejnenia na webovom sídle <https://mirri.gov.sk/plan-obnovy/plan-obnovy-a-odolnosti/>, resp. dátumom uvedeným na úvodnej strane usmernenia podľa toho, čo nastane neskôr.
5. Ak počas realizácie VO alebo obstarávania dôjde k situáciám, ktoré nie sú upravené v usmernení, prijímateľ je povinný postupovať podľa platných všeobecne záväzných právnych predpisov SR a iných záväzných dokumentov.
6. Overenie dodržania pravidiel, postupov a princípov VO v súlade so ZVO a overenie dodržania pravidiel a postupov VO a obstarávania v súlade s týmto usmernením a zmluvou o poskytnutí prostriedkov mechanizmu vykonávateľ vykonáva spravidla v rámci finančnej kontroly verejného obstarávania/obstarávania.

|  |
| --- |
| **Upozornenie:**  V rámci obmedzení súvisiacich s verejným obstarávaním podľa čl. 5k nariadenia Rady (EÚ) č. 833/2014 z 31. júla 2014 o reštriktívnych opatreniach s ohľadom na **konanie Ruska**, ktorým destabilizuje **situáciu na Ukrajine**, ďalej len „nariadenie o sankciách“ zmenené a doplnené nariadením Rady (EÚ) č. 2022/578 z 8. apríla 2022 sa od 9.4.2022 uplatňujú vo verejnom obstarávaní postupy, **ktoré v rámci nadlimitných zákaziek** určujú povinnosť vylúčenia ruských hospodárskych subjektov z verejných obstarávaní, ako aj ukončenie prebiehajúcich plnení zákaziek. Prebiehajúce zákazky mali byť ukončené do 10.10.2022. **Uvedený postup sa analogicky vzťahuje aj na zadávanie zákaziek nespadajúcich pod ZVO**.  Odporúčame v rámci zadávania nadlimitných zákaziek využiť čestné vyhlásenie k uplatňovaniu medzinárodných sankcií (vyhlásenie tvorí prílohu č. 8 tohto usmernenia).  Rovnako sa s obsahom uvedeného dokumentu odporúčame oboznámiť aj s ohľadom na ďalšie informácie v ňom uvedené, ktoré môžu byť nápomocné v orientovaní sa v tejto téme.  Zároveň upozorňujeme, že bez ohľadu na predpokladanú hodnotu zákazky a zvolený postup obstarávania platí:   * čl. 5aa ods. 1 nariadenia o sankciách, z ktorého vyplýva zákaz priamo alebo nepriamo sa zapojiť do akejkoľvek transakcie s právnickou osobou, subjektom alebo orgánom usadeným v Rusku, ktoré sú uvedené v prílohe XIX nariadenia o sankciách alebo s právnickou osobou, subjektom alebo orgánom usadeným mimo EÚ, ktoré vlastní z viac ako 50 % fyzická alebo právnická osoba, subjekt alebo orgán uvedený v prílohe XIX nariadenia o sankciách, alebo konajú v mene alebo pokynov týchto osôb; * všeobecné ustanovenie týkajúce sa všetkých finančných prostriedkov, a tým je čl. 2 ods. 2 nariadenia Rady (EÚ) č. 269/2014 zo 17. marca 2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť alebo nezávislosť Ukrajiny, z ktorého vyplýva, že žiadne finančné prostriedky ani hospodárske zdroje sa priamo ani nepriamo nesprístupnia fyzickým alebo právnickým osobám, subjektom alebo orgánom, alebo fyzickým alebo právnickým osobám, subjektom alebo orgánom, ktoré sú s nimi spojené, a ktoré sú uvedené v prílohe I, ani sa neposkytnú v ich prospech. |

|  |
| --- |
| TIP:  Odporúčame v relevantných prípadoch aplikovať princípy:   * **zeleného VO** v súlade s usmerneniami a odporúčaniami ÚVO <https://www.uvo.gov.sk/metodika-vzdelavanie/tematicke-materialy/spolocensky-zodpovedne-verejne-obstaravanie>, resp. v súlade so schváleným uznesením vlády SR č. 541/2022 (v prípade VO týkajúceho sa výstavby alebo rekonštrukcie pozemných stavieb), ktorý je dostupný na <https://rokovania.gov.sk/RVL/Material/27583/1>, * **sociálneho VO** v súlade s usmerneniami a odporúčaniami ÚVO <https://www.uvo.gov.sk/metodika-vzdelavanie/tematicke-materialy/spolocensky-zodpovedne-verejne-obstaravanie> |

# **POSTUPY ZADÁVANIA ZÁKAZIEK NESPADAJÚCICH POD ZVO**

# **3.1 Všeobecné pravidlá**

1. Pravidlá a povinnosti uvádzané v kapitole 3. sa vzťahujú na všetky zákazky, ktoré budú spolufinancované z prostriedkov mechanizmu POO, bez ohľadu na skutočnosť, či ich prijímateľ zrealizoval ešte pred schválením ŽoPPM, alebo až po schválení ŽoPPM, ak v ďalších ustanoveniach tohto usmernenia nie je uvedené inak.
2. V prípade, ak si prijímateľ dobrovoľne zvolí prísnejší postup zadávania zákazky, je povinný postupovať v zmysle pravidiel tohto postupu.
3. Na základe zákona č. 395/2021 Z.z., ktorým sa mení a dopĺňa zákon č. 343/2015 Z. z. o verejnom obstarávaní o zmene a doplnení niektorých zákonov v znení neskorších predpisov, boli s účinnosťou od 31. 03. 2022 vypustené spod pôsobnosti ZVO tie prípady, keď verejný obstarávateľ poskytne osobe, ktorá nie je verejným obstarávateľom ani obstarávateľom ani osobou podľa § 8 ods. 1 ZVO finančné prostriedky (bez ohľadu na % podiel spolufinancovania) na dodanie tovarov, poskytnutie služieb a uskutočnenie stavebných prác.
4. Postup zadávania zákazky preukázateľne začatý do 31.07.2024 (vrátane) sa dokončí podľa predpisov účinných do 31.07.2024. V prípade, že nie je možné určiť moment začatia zadávania zákazky (napr. zverejnenie výzvy na predkladanie ponúk a pod.), moment zadania zákazky bude pre túto situáciu určený dátumom podpisu zmluvy s dodávateľom tovarov/služieb/stavebných prác[[1]](#footnote-1).
5. Pre osoby, ktoré nie sú verejným obstarávateľom ani obstarávateľom, je postup podľa ZVO povinný len v prípade uvedenom v § 8 ods. 1 ZVO, t.j. v prípade, ak verejný obstarávateľ poskytne osobe, ktorá nie je verejným obstarávateľom alebo obstarávateľom, viac ako 50 % finančných prostriedkov na:

a) uskutočnenie stavebných prác, ktorých predpokladaná hodnota je rovnaká alebo vyššia ako finančný limit podľa § 5 ods. 2 ZVO alebo

b) poskytnutie služieb, ktoré sú spojené so zákazkou podľa písmena a) a ktorej predpokladaná hodnota je rovnaká alebo vyššia ako finančný limit pre nadlimitnú zákazku na poskytnutie služby ustanovený pre verejného obstarávateľa podľa § 7 ods. 1 písm. b) až e) ZVO.

1. Pravidlá a postupy podľa tejto časti usmernenia sa vzťahujú aj na obstarávateľa podľa § 9 ZVO v prípade, že nie je povinný postupovať podľa ZVO, resp. podľa iného všeobecne záväzného právneho predpisu.
2. V rámci postupov obstarávania nie je povinné určovať predpokladanú hodnotu zákazky.
3. Plnenie môže byť založené na písomnej zmluve alebo prijímateľ môže predložiť aj objednávku ako jednu z foriem písomného zmluvného vzťahu. Pokiaľ plnenie nie je zachytené ani písomnou zmluvou, ani objednávkou, ale iným spôsobom, ktorý jednoznačne a hodnoverne preukazuje formálne, príp. aj vecné naplnenie výsledku obstarávania, tento doklad pre potreby kontroly nahrádza písomný zmluvný vzťah.
4. Medzi náležitosti objednávky patrí najmä:

* dátum jej vyhotovenia,
* kompletné a správne identifikačné údaje prijímateľa a dodávateľa/poskytovateľa t.j. obchodné meno/názov, IČO, adresa sídla (príp. kontaktného miesta),
* jednoznačná špecifikácia objednávaného tovaru alebo služby (v zmysle predloženej alebo identifikovanej ponuky),
* dohodnutá cena (bez DPH, výška DPH a cena s DPH v zmysle predloženej alebo identifikovanej ponuky),
* lehota a miesto plnenia (v súlade s výzvou na predloženie ponuky, ak relevantné),
* ďalšie náležitosti podľa požiadaviek prijímateľa (v súlade s výzvou na predloženie ponuky, ak relevantné).

Na objednávke musí byť potvrdené jej prijatie dodávateľom/poskytovateľom, resp. prijímateľ musí inou relevantnou dokumentáciou preukázať prevzatie záväzku dodávateľa/poskytovateľa dodať predmet zákazky, či poskytnúť službu za podmienok určených v objednávke. Súčasťou vystavenej objednávky musí byť určenie povinnosti pre dodávateľa/poskytovateľa strpieť výkon kontroly/auditu a poskytnúť oprávneným osobám potrebnú súčinnosť v súlade so zmluvou o PPM okrem prípadov, ak to nie je technicky možné zabezpečiť, teda napr. v prípade nákupu predmetu zákazky priamo cez objednávkový formulár internetového predajcu, ak je celý prieskum trhu realizovaný iba internetovým prieskumom.

1. Prijímateľ je povinný uchovávať kompletnú dokumentáciu z procesu obstarávania realizovaného v rámci projektu v súlade s čl. 2 odsek 4 písm. g) všeobecných zmluvných podmienok k zmluve o PPM a do tejto doby strpieť výkon kontroly/auditu zo strany oprávnených osôb v zmysle zmluvy o PPM a poskytnúť im potrebnú súčinnosť. Stanovená lehota môže byť automaticky predĺžená v prípade, ak nedošlo k vysporiadaniu finančných vzťahov medzi vykonávateľom a prijímateľom na základe zmluvy o PPM.
2. Prijímateľ sa zaväzuje zabezpečiť v rámci záväzkového vzťahu s každým dodávateľom povinnosť dodávateľa strpieť výkon kontroly/auditu súvisiaceho s dodávaným tovarom, službami a stavebnými prácami do uplynutia lehôt podľa článku 2 odsek 4 písm. g) všeobecných zmluvných podmienok k zmluve o PPM, a to oprávnenými osobami na výkon tejto kontroly/auditu a poskytnúť oprávneným osobám všetku potrebnú súčinnosť, okrem prípadov, ak to nie je technicky možné zabezpečiť, napr. v prípade nákupu predmetu zákazky priamo cez objednávkový formulár internetového predajcu, ak je celý prieskum trhu realizovaný iba internetovým prieskumom.
3. Prijímateľ nesmie uzavrieť zmluvu, koncesnú zmluvu alebo rámcovú dohodu s uchádzačom alebo uchádzačmi, ktorí majú povinnosť zapisovať sa do registra partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov a nie sú zapísaní v registri partnerov verejného sektora, alebo ktorých subdodávatelia majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora, ak z právnych predpisov SR nevyplýva inak.

|  |
| --- |
| **Odporúčanie**:  Odporúčame prijímateľom upraviť v realizačných zmluvách s dodávateľmi rozväzujúcu podmienku, ktorá umožní prijímateľovi v prípade identifikovaných zistení zo strany vykonávateľa ukončenie zmluvného vzťahu s dodávateľom bez sankcií alebo upraviť možnosť odstúpenia od zmluvného vzťahu s dodávateľom v prípade, kedy ešte nedošlo k plneniu zo zmluvného vzťahu medzi prijímateľom a dodávateľom a výsledky finančnej kontroly vykonávateľa neumožňujú financovanie projektu z prostriedkov mechanizmu.  Odporúčame prijímateľom upraviť v realizačných zmluvách s dodávateľmi možnosť vystavenia objednávky až po doručení správy z kontroly bez zistení s vplyvom na výsledok obstarávania. |

# **3.2 Postupy procesu obstarávania**

1. Pre potreby tohto usmernenia sa pod „obstarávaním“ rozumie postup zadávania zákaziek vyňatých spod pôsobnosti ZVO. Keďže pre zadávanie zákaziek vyňatých spod pôsobnosti ZVO nie sú na národnej úrovni určené formálne postupy a požiadavky, pre účely tohto usmernenia je prijímateľ povinný, ak je to objektívne možné, zrealizovať prieskum trhu, ktorý zároveň slúži aj ako nástroj na preukázanie a overenie hospodárnosti výdavkov. Pravidlá pre realizáciu prieskumu trhu sú uvedené v kapitole 3.3 tohto usmernenia. Vzhľadom na skutočnosť, že prijímatelia môžu mať nastavené vlastné interné postupy obstarávania, vykonávateľ umožňuje zadať zákazku (zrealizovať obstarávanie) aj iným spôsobom ako postupom podľa kapitoly 3.3, avšak za predpokladu splnenia a dodržania nasledovných podmienok:

a) budú dodržané základné princípy uvedené v bode 2. kapitoly 3.2 tohto usmernenia,

b) budú dodržané podmienky uvedené v bodoch 11. (strpenie výkonu kontroly) a 12. (povinnosť zápisu do RPVS, ak relevantné) kapitoly 3.1. tohto usmernenia,

c) postupy budú v súlade s právnymi predpismi SR a EÚ.

1. Prijímateľ je povinný pri realizácii obstarávania zabezpečiť dodržiavanie nasledujúcich princípov, ktorými sú:

a) rovnaké zaobchádzanie a nediskriminácia hospodárskych subjektov,

b) transparentnosť, vrátane vylúčenia konfliktu záujmov,

c) hospodárnosť, proporcionalitu, účinnosť, účelnosť a efektívnosť.

1. S cieľom zabezpečiť dodržanie vyššie uvedených princípov je potrebné vychádzať z definícií jednotlivých princípov, ktoré sú uvedené v Metodike zadávania zákaziek[[2]](#footnote-2) , a tieto definície analogicky uplatňovať aj pri zadávaní zákaziek nespadajúcich pod ZVO, a to nasledovne:

* Princíp rovnakého zaobchádzania a nediskriminácie hospodárskych subjektov znamená, že prijímateľ pri zadávaní zákaziek pristupuje principiálne rovnakým spôsobom voči všetkým uchádzačom alebo záujemcom, pričom nesmie žiadneho z nich priamo alebo nepriamo, vedome alebo nevedome zvýhodňovať alebo znevýhodňovať oproti iným uchádzačom alebo záujemcom v rovnakom postavení.
* Princíp transparentnosti má zabezpečiť predvídateľnosť konania prijímateľa pri zadávaní zákaziek (zo strany záujemcov alebo uchádzačov) a zároveň preskúmateľnosť, t. j. kontrolu nestrannosti každého úkonu prijímateľa vykonaného v súvislosti so zadávaním zákazky (zo strany kontrolných orgánov). Každé konanie prijímateľa, ktoré spôsobí nezrozumiteľnosť, nekontrolovateľnosť alebo ťažšiu kontrolovateľnosť zadávania zákaziek, je v rozpore s týmto princípom. Zároveň je potrebné zabezpečiť, aby v procese zadávania zákaziek nedošlo ku konfliktu záujmov s cieľom narušiť transparentnosť a férovosť zadávania zákaziek.
* Princíp proporcionality vyžaduje, aby prijímateľ neprekračoval hranice toho, čo je vhodné a potrebné na dosiahnutie sledovaných cieľov. Na správnu aplikáciu tohto princípu je teda nevyhnutné poznať cieľ, ku ktorému má konanie v procese zadávania zákazky smerovať. Ak k danému cieľu vedie viacero možných ciest, prijímateľ sa má prikloniť k tej najmenej obmedzujúcej pre hospodárske subjekty.
* Princíp hospodárnosti a efektívnosti má zabezpečiť dosiahnutie výberu takého uchádzača, ktorý za vynaložené prostriedky poskytne najlepšie plnenie, pričom hospodárny a efektívny je taký postup zadávania zákaziek, ktorý zabezpečí čo najvyšší počet predložených ponúk, a tým čo najširšiu hospodársku súťaž pri čo najmenšej finančnej a administratívnej náročnosti procesu zadávania zákaziek.
* Princíp účelnosti má zabezpečiť, aby skutočný účel použitia finančných prostriedkov zodpovedal účelu, na ktorý boli poskytnuté.
* Princíp účinnosti má zabezpečiť plnenie určených cieľov a dosahovanie plánovaných výsledkov vzhľadom na použité finančné prostriedky.

1. V prípadoch, kedy prijímateľ uzatvoril zmluvný vzťah s dodávateľom (resp. získal cenovú ponuku od hospodárskeho subjektu) ešte pred predložením ŽoPPM a teda je predpoklad, že nepostupoval podľa pravidiel uvedených v tomto usmernení[[3]](#footnote-3), prijímateľ vykoná overenie hospodárnosti výdavkov tak, že cenovú ponuku hospodárskeho subjektu, v prospech ktorého bola zákazka zadaná porovná s cenovou ponukou na rovnaký alebo porovnateľný predmet zákazky minimálne jedného ďalšieho hospodárskeho subjektu (ak nie je možné získať viac cenových ponúk). Cenové ponuky je možné získať priamym oslovením, resp. identifikáciou hospodárskych subjektov (napr. v CRZ). Vyhodnotenie cenových ponúk (prieskum trhu) na rovnaký alebo porovnateľný predmet zákazky prijímateľ zdokumentuje v zázname z prieskumu trhu, ktorý predloží na kontrolu vykonávateľovi[[4]](#footnote-4). Porovnávané cenové ponuky musia byť aktuálne[[5]](#footnote-5) v čase začatia postupu zadávania zákazky hospodárskemu subjektu, v prospech ktorého bola zákazka zadaná. Hospodárske subjekty, ktorých cenové ponuky sú predmetom porovnávania, musia byť oprávnené dodávať tovar alebo poskytovať služby, ktoré sú predmetom zákazky. Záznam z prieskumu trhu je potrebné vyhotoviť tak, aby bol preskúmateľný, aby z neho bolo zrejmé, že prijímateľ dodržal všetky vyššie uvedené požiadavky na zrealizovanie vyhodnotenia cenových ponúk. Zo záznamu z prieskumu trhu musí byť okrem iného zrejmé aj to, ako bol zadefinovaný opis predmetu zákazky, na základe akých pravidiel prijímateľ vyhodnocoval cenové ponuky a na základe akých skutočností posúdil, že ide o rovnaké alebo porovnateľné ponuky. Prílohou záznamu z prieskumu trhu musia byť aj cenové ponuky hospodárskych subjektov, ktoré boli v rámci prieskumu trhu predložené/identifikované. V prípade, že prijímateľ nezíska ďalšiu cenovú ponuku na rovnaký alebo porovnateľný predmet zákazky, resp. ide o jedinečný predmet zákazky (pozri aj kapitola 3.3 bod 7), kedy nie je možné z objektívnych dôvodov zrealizovať prieskum trhu, hospodárnosť výdavkov prijímateľ preukáže na základe odborného/znaleckého posudku alebo, ak neexistuje znalec/odborne spôsobilá osoba v danej oblasti, prostredníctvom vyhlásenia prijímateľa k overeniu hospodárnosti výdavkov, a to najmä porovnanie jedinečného predmetu zákazky s inou zákazkou, ktorá vykazuje určité spoločné znaky. Náležitosti odborného/znaleckého posudku upravuje kapitola 7 tohto usmernenia. V prípade, že vykonávateľ v závere kontroly konštatuje, že prijímateľ pri realizácii prieskumu trhu nedodržal pravidlá a postupy zadávania zákazky, je prijímateľ povinný celý proces prieskumu trhu zopakovať (ak je to objektívne možné). Ak ani po zopakovaní prieskumu trhu, prijímateľ nedodrží všetky postupy a pravidlá, za účelom overenia hospodárnosti výdavkov, vykonávateľ vyzve prijímateľa, aby preukázal overenie hospodárnosti na základe vlastného prieskumu trhu alebo na základe inštitútu odborného/znaleckého posudku.
2. V prípade zákaziek zadávaných na základe rámcovej dohody sa hospodárnosť výdavkov preukazuje vo vzťahu k rámcovej dohode ako celku, ak je rámcová dohoda uzatvorená s jedným dodávateľom a čiastkové objednávky, resp. čiastkové zmluvy predstavujú formu vecného plnenia v súlade s podmienkami rámcovej dohody, pričom opis predmetu zákazky, množstvo, cena a časové obdobie dodávky tovaru, poskytnutia služby a realizácie stavebných prác ostávajú zachované zároveň bez vstupu nového subjektu, napr. v podobe subdodávateľa. V opačnom prípade, t.j. ak je rámcová dohoda uzatvorená s viacerými dodávateľmi, resp. so vstupom nového subjektu, napr. v podobe subdodávateľa alebo ak čiastkové objednávky/čiastkové zmluvy nie sú zadávané na základe vopred určených podmienok uvedených v rámcovej dohode, resp. v prípade opätovného otvorenia súťaže je potrebné hospodárnosť preukázať vo vzťahu ku každej jednotlivej čiastkovej objednávke/čiastkovej zmluve.
3. Prijímateľ je povinný predložiť na kontrolu všetku relevantnú dokumentáciu súvisiacu s postupom zadávania zákazky, ktorá je predmetom projektu financovaného z prostriedkov POO.

# **3.3 Prieskum trhu**

1. V rámci prieskumu trhu je prijímateľ povinný:
2. zaslať výzvu na predkladanie ponúk (ďalej aj „výzva“) e-mailom, resp. iným komunikačným prostriedkom minimálne dvom vybraným potenciálnym dodávateľom/poskytovateľom/ zhotoviteľom (ďalej len „dodávatelia**“**)[[6]](#footnote-6) **alebo**
3. identifikovať minimálne dvoch potenciálnych dodávateľov / poskytovateľov / zhotoviteľov a ich cenové ponuky (napr. cez webové rozhranie).

Prijímateľ môže uplatniť kombináciu oboch foriem prieskumu trhu, t. j. zaslanie výzvy a zároveň identifikovanie potenciálnych dodávateľov (ďalej len „internetový prieskum“) alebo si vyberie iba jeden procesný postup.

1. V prípade, ak už prijímateľ disponuje cenovou ponukou hospodárskeho subjektu, v prospech ktorého bude zákazka zadaná[[7]](#footnote-7), za účelom preukázania hospodárnosti výdavkov zašle výzvu na predloženie cenovej ponuky minimálne jednému ďalšiemu hospodárskemu subjektu, resp. identifikuje jedného ďalšieho potenciálneho dodávateľa a jeho cenovú ponuku (napr. cez webové rozhranie) tak, aby mal na porovnanie okrem cenovej ponuky hospodárskeho subjektu, ktorému bude zákazka zadaná, minimálne jednu ďalšiu cenovú ponuku na rovnaký alebo porovnateľný predmet zákazky. Následne prijímateľ aktuálnu cenovú ponuku hospodárskeho subjektu, v prospech ktorého bude zadaná zákazka, porovná s cenovou ponukou na rovnaký alebo porovnateľný predmet zákazky minimálne jedného ďalšieho hospodárskeho subjektu (ak nebolo doručených viac cenových ponúk). Z časového hľadiska nesmie byť rozdiel medzi dátumami vyhotovenia porovnávaných cenových ponúk viac ako 6 mesiacov. Ak sú cenové ponuky staršie ako 6 mesiacov, prijímateľ je povinný zdôvodniť túto skutočnosť (napr. že cena na trhu nezaznamenala zmenu), resp. požiada hospodársky subjekt, v prospech ktorého má byť zákazka zadaná, o aktualizáciu predmetnej ponuky. V prípade, ak nebude možné získať/identifikovať ani jednu ďalšiu porovnateľnú cenovú ponuku prostredníctvom prieskumu trhu, prijímateľ preukáže hospodárnosť cenovej ponuky hospodárskeho subjektu, ktorému bola zákazka zadaná, na základe znaleckého/odborného posudku. Náležitosti odborného/znaleckého posudku upravuje kapitola 7 tohto usmernenia.
2. Oslovovaní/identifikovaní potenciálni dodávatelia musia byť subjekty, ktoré sú v čase zadávania a realizácie zákazky oprávnené dodávať tovar, uskutočňovať stavebné práce alebo poskytovať služby v rozsahu predmetu zákazky (identifikácia prebieha najmä cez informácie verejne uvedené v obchodnom registri alebo v živnostenskom registri alebo cez webové sídla). V prípade oslovených potenciálnych dodávateľov prijímateľ v zázname z prieskumu trhu uvedie aj skutočnosti, na základe ktorých oslovil práve vybraných potenciálnych dodávateľov, napr. odkaz na verejne dostupné zdroje, z ktorých vyplýva, že predmetní potenciálni dodávatelia podnikajú v predmete zákazky, resp. akékoľvek iné skutočnosti, či informácie, resp. predchádzajúcu skúsenosť, na základe ktorých prijímateľ oslovil práve predmetných potenciálnych dodávateľov so žiadosťou o predloženie ponuky.
3. Výber úspešného dodávateľa prebieha na základe vyhodnotenia informácií a dokumentácie predloženej záujemcami, alebo informácií zistenými inými spôsobmi ako je predloženie ponuky (napr. údajmi na webových sídlach dodávateľov, informáciami identifikovanými v elektronických katalógoch a pod.), pričom prijímateľ je povinný vyhodnotiť ponuku/ponuky v súlade s podmienkami a kritériami, ktoré si pre tento účel určil.
4. Prieskum trhu za účelom overenia hospodárnosti výdavkov je úspešný za predpokladu predloženia/identifikovania minimálne dvoch cenových ponúk na rovnaký alebo porovnateľný predmet zákazky. V prípade, ak v rámci prieskumu trhu nie sú predložené/identifikované minimálne dve cenové ponuky na rovnaký alebo porovnateľný predmet zákazky, prijímateľ preukáže hospodárnosť výdavkov na základe odborného/znaleckého posudku. Náležitosti odborného/znaleckého posudku upravuje kapitola 7 tohto usmernenia.
5. V prípade, ak prijímateľovi bola v stanovenej lehote na predkladanie ponúk predložená len jedna ponuka a na porovnanie ponúk nebolo možné identifikovať ďalšiu cenovú ponuku (napr. v cenníkoch, katalógoch, ponukách e-shopov), prijímateľ preukáže hospodárnosť výdavkov prostredníctvom odborného/znaleckého posudku. Náležitosti odborného/znaleckého posudku upravuje kapitola 7 tohto usmernenia.
6. V prípadoch, kedy môže ísť o jedinečný predmet zákazky, prípadne jedinečnosť vyplýva z iných relevantných dôvodov (napr. výhradné práva, licencie, autorský zákon) za predpokladu, že porovnateľný predmet zákazky nedodáva/neposkytuje aj iný hospodársky subjekt, prijímateľ preukáže hospodárnosť výdavkov prostredníctvom odborného/znaleckého posudku alebo prostredníctvom iných relevantných dokladov/podpornej dokumentácie v súlade so zákonom č. 357/2015 Z. z. o finančnej kontrole a audite a o zmene a doplnení niektorých zákonov ako aj so zákonom č. 343/2015 Z. z. o verejnom obstarávaní a o zmene a doplnení niektorých zákonov a to najmä / napr.:
   1. porovnanie jedinečnosti predmetu zákazky s inou zákazkou/ponukou, ktorá vykazuje určité spoločné znaky,
   2. porovnanie ponuky s predchádzajúcimi zmluvami obdobného charakteru ako je predmet zákazky,
   3. iným hodnoverným spôsobom preukazujúcim hospodárnosť.

V prípade, ak nie je možné priamo overiť hospodárnosť, prijímateľ je povinný riadne zdôvodniť jedinečnosť predmetu zákazky a skutočnosť nemožnosti overenia hospodárnosti v tomto prípade.

Náležitosti odborného/znaleckého posudku upravuje kapitola 7 tohto usmernenia. Jedinečnosť predmetu zákazky musí byť zo strany prijímateľa riadne zdôvodnená a podložená ešte pred vyhlásením/zadaním zákazky a dôkazné bremeno preukázania skutočnosti, že na relevantnom trhu neexistuje viac ako 1 dodávateľ znáša prijímateľ. Odôvodnenie k jedinečnému predmetu zákazky musí byť súčasťou dokumentácie k zákazke.

1. V prípade, ak vykonávateľ v rámci kontroly obstarávania konštatuje, že prijímateľ pri realizácii prieskumu trhu nedodržal postupy a pravidlá stanovené v tejto kapitole a súvisiacich kapitolách, pričom nedodržanie pravidiel malo/mohlo mať vplyv na obstarávanie a tieto pochybenia nie je možné odstrániť, za účelom preukázania hospodárnosti výdavkov, je prijímateľ povinný celý proces prieskumu trhu zopakovať (ak je to objektívne možné). Ak ani po zopakovaní prieskumu trhu prijímateľ nedodrží všetky postupy a pravidlá za účelom overenia hospodárnosti výdavkov, vykonávateľ vyzve prijímateľa, aby preukázal overenie hospodárnosti na základe inštitútu odborného/znaleckého posudku.

|  |
| --- |
| **Upozornenie:**  V prípade obstarávania majetku, ktorý je predmetom duševného vlastníctva, je potrebné dodržať podmienky, ktoré sú uvedené v čl. 7 všeobecných zmluvných podmienok Vlastníctvo a použitie výstupov. Zároveň vykonávateľ dáva do pozornosti zverejnené aktualizácie na www.mirri.gov.sk. |

# **3.4 Výzva na predkladanie ponúk a vyhodnotenie**

1. Výzva na predkladanie ponúk sa použije v prípadoch, keď prijímateľ priamo osloví potenciálnych dodávateľov. V prípade, ak prijímateľ cenové ponuky identifikuje internetovým prieskumom (kapitola 3.5 tohto usmernenia), výzva na predkladanie ponúk sa nevypracováva. V prípade internetového prieskumu prijímateľ vyhotoví záznam z prieskumu trhu (odporúčaný vzor je prílohou č. 2 tohto usmernenia) tak, aby bol preskúmateľný, aby z neho bolo okrem iného zrejmé, ako bol zadefinovaný opis predmetu zákazky (presná špecifikácia tovaru alebo poskytovaných služieb, parametrov tovaru/poskytovaných služieb, ich rozsah, vlastnosti, trvanie, kvalita, atď.), na základe akých pravidiel prijímateľ vyhodnocoval cenové ponuky a na základe akých skutočností posúdil, že ide o rovnaké alebo porovnateľné ponuky.
2. Vzorová výzva na predkladanie ponúk spolu s požiadavkami na jej obsah tvorí prílohu č. 1 tohto usmernenia. Prijímateľ môže na oslovenie potenciálnych dodávateľov použiť aj inú formu, avšak minimálne náležitosti obsahu oslovenia, tak ako sú uvedené vo vzorovej výzve, musia byť zachované.
3. Prijímateľ vo výzve na predkladanie ponúk okrem iných náležitostí:
4. jednoznačne, jasne, úplne a určito vymedzí celý predmet zákazky (presne stanoví špecifikáciu tovaru alebo poskytovaných služieb, popíše parametre tovaru/poskytovaných služieb, ich rozsah, trvanie; pri stavebných prácach vymedzí položkovite materiál, uvedie mernú jednotku, množstvo, uvedie požadovaný rozsah prác atď.), určí lehotu a miesto dodania predmetu zákazky;
5. určí technické požiadavky v opise predmetu zákazky. V prípade, ak technické požiadavky v opise predmetu zákazky odkazujú na konkrétny produkt (alebo technické požiadavky v opise predmetu zákazky smerujú ku konkrétnemu produktu) a nejedná sa o prípad uvedený v bode 6 tejto kapitoly, a ak by tým dochádzalo k znevýhodneniu alebo k vylúčeniu určitých záujemcov alebo tovarov, musí byť opis zákazky v tejto časti doplnený slovami „alebo ekvivalentný“;
6. vyžaduje od potenciálnych dodávateľov aby boli oprávnení dodávať tovar, uskutočňovať stavebné práce alebo poskytovať službu v rozsahu, ktorý zodpovedá predmetu zákazky (dodávateľ nemusí predkladať v ponuke doklad o oprávnení poskytovať službu, dodávať tovar resp. uskutočňovať prácu, ktorá zodpovedá predmetu zákazky v súlade s prvou vetou a túto skutočnosť si overí prijímateľ sám v príslušnom registri, v ktorom je uchádzač zapísaný);
7. stanoví nediskriminačné kritériá pre vyhodnotenie ponúk, ktoré súvisia s predmetom zákazky a ich relatívnu váhu (pozn.: v prípade určenia kritéria na vyhodnotenie ponúk „najnižšia cena“, nie je potrebné uvádzať váhovosť);
8. stanoví lehotu na predkladanie ponúk;
9. uvedie miesto a spôsob predkladania ponúk, spravidla adresu/adresy elektronickej komunikácie, na ktoré sa ponuky predkladajú;
10. určí platobné podmienky;
11. ak ide o subdodávateľa, ktorý má povinnosť zápisu do RPVS vyžaduje sa, aby úspešný dodávateľ v zmluve alebo rámcovej dohode najneskôr v čase jej uzavretia uviedol údaje o všetkých známych subdodávateľoch, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia, resp. aby úspešný dodávateľ čestne prehlásil, že zákazku nebude realizovať prostredníctvom subdodávateľov.
12. Pre overenie doručenia výzvy je potrebné nastavenie notifikácie v komunikačnom prostriedku použitom na oslovenie potenciálnych dodávateľov (napr. v prípade e-mailovej komunikácie potvrdenie o doručení e-mailu, ktoré prijímateľ predloží spolu s ostatnou dokumentáciou na kontrolu obstarávania). Taktiež je potrebné zabezpečiť utajenie identifikácie oslovovaných subjektov (napr. v skrytej kópii e-mailu).
13. V prípade, že počas lehoty na predkladanie ponúk bude napr. na základe požiadavky osloveného dodávateľa potrebné upraviť alebo doplniť informácie zaslané v rámci výzvy, prijímateľ zašle tieto informácie v lehote na predkladanie ponúk aj všetkým ostatným osloveným dodávateľom a primerane predĺži lehotu na predkladanie ponúk.
14. V prípade technických špecifikácií uvedených vo výzve na predkladanie ponúk sa umožňuje odvolávať na konkrétneho výrobcu, výrobný postup, obchodné označenie, patent, typ, oblasť alebo miesto pôvodu alebo výroby za predpokladu, že všetci potenciálni dodávatelia oslovení s výzvou na predkladanie ponúk sú spôsobilí dodať predmet zákazky spĺňajúci určené technické špecifikácie. Spôsobilosť dodať predmet zákazky spĺňajúci určené technické špecifikácie preukazuje prijímateľ hodnoverným spôsobom a to najmä informáciami uvedenými na webových stránkach týchto dodávateľov alebo iným spôsobom napr. oprávnením, licenciami a pod. od samotného výrobcu alebo výhradného dodávateľa.
15. Ponuka dodávateľa musí byť predložená v slovenskom alebo českom jazyku. Ak má tento sídlo mimo územia SR, doklady a dokumenty tvoriace súčasť ponuky musia byť predložené v pôvodnom jazyku a súčasne musia byť preložené do slovenského jazyka (nevyžaduje sa úradný preklad). Nevyžaduje sa, aby preklad do slovenského jazyka zabezpečil predkladateľ ponuky, môže ho zabezpečiť prijímateľ.
16. Vyhodnocovanie všetkých ponúk prebieha v súlade s požiadavkami a kritériami určenými vo výzve na predkladanie ponúk. Prijímateľ vyhodnotí splnenie podmienok účasti a vyhodnotenie ponúk z hľadiska splnenia požiadaviek na predmet zákazky po vyhodnotení ponúk na základe kritérií na vyhodnotenie ponúk, a to vo vzťahu ku všetkým uchádzačom.
17. Prijímateľ požiada dodávateľa o vysvetlenie alebo doplnenie dokladov predložených v ponuke, ak z predložených dokladov nemožno posúdiť ich platnosť, alebo splnenie podmienok alebo požiadaviek na predmet zákazky. Ak dodávateľ v lehote určenej prijímateľom nedoručí vysvetlenie alebo doplnenie predložených dokladov, alebo ak aj napriek predloženému vysvetleniu ponuka podľa záverov prijímateľa nespĺňa podmienky a požiadavky na predmet zákazky, prijímateľ ponuku tohto dodávateľa vylúči. Doplnením alebo vysvetlením dokumentácie na základe žiadosti prijímateľa o vysvetlenie alebo doplnenie dokumentácie nemôže dôjsť k zmene pôvodne predložených dokladov, resp. údajov v nich uvedených.
18. Celý postup prijímateľa bude zhrnutý v zázname z prieskumu trhu. Vzorový záznam spolu s požiadavkami na jeho obsah tvorí prílohu č. 2 tohto usmernenia. Prijímateľ môže použiť aj iný záznam, pri zachovaní minimálnych požadovaných náležitosti, ktorými sú:

* názov prijímateľa,
* názov a predmet zákazky,
* druh zákazky,
* názov a kód projektu,
* spôsob vykonania prieskumu trhu,
* kritériá na vyhodnotenie ponúk,
* podrobný opis predmetu zákazky,
* identifikácia podkladov, na základe, ktorých bol prieskum trhu vykonaný,
* zoznam oslovených dodávateľov (názov dodávateľa, dátum a spôsob oslovenia dodávateľa, informácia o overení oprávnenia dodávať predmet zákazky vrátane zdroja overenia, informácia o tom, či bola ponuka prijatá alebo nie),
* zoznam predložených ponúk (názov a sídlo uchádzača, ktorý predložil ponuku, dátum a čas predloženia ponuky/dátum vyhodnotenia ponuky, informácia o tom, či boli splnenie kritériá na vyhodnotenie ponúk a podmienky účasti a požiadavky na predmet zákazky),
* zoznam identifikovaných cenníkov/zmlúv/plnení (zdroj údaju, odkaz na webovú stránku, ak relevantné, identifikovaná suma),
* zoznam vylúčených uchádzačov a dôvod ich vylúčenia,
* identifikácia úspešného uchádzača,
* cena ponuky úspešného uchádzača s DPH,
* cena ponuky úspešného uchádzača bez DPH,
* spôsob vzniku záväzku (napr. zmluva o dielo, zmluva o poskytnutí služieb),
* podmienky realizácie zmluvy (minimálne v rozsahu lehoty plnenia a miesta realizácie),
* miesto a dátum vykonania prieskumu,
* meno, funkcia, dátum a podpis zodpovednej osoby/osôb,
* prílohy (uviesť a predložiť všetky prílohy vzťahujúce sa k vykonanému prieskumu trhu).

1. Prijímateľ je povinný uzatvoriť zmluvu/zadať objednávku v súlade s výzvou na predkladanie ponúk a s ponukou úspešného dodávateľa. V prípade, ak úspešný dodávateľ odmietne uzavrieť zmluvu, alebo do desiatich pracovných dní odo dňa, keď bol na jej uzavretie vyzvaný neposkytne súčinnosť, prijímateľ môže uzavrieť zmluvu, s uchádzačom, ktorý sa umiestnil na nasledujúcom mieste v poradí. Celý proces uzatvárania zmluvného vzťahu je potrebné, s ohľadom na dodržanie princípu transparentnosti, zdokumentovať.

# **3.5 Internetový prieskum**

1. Internetový prieskum predstavuje ďalší z možných nástrojov preukázania hospodárnosti výdavkov. Prijímateľ takto cez webové rozhranie (napr. e-shop, webovú stránku potenciálneho dodávateľa, v rámci ktorej sú uvedené cenníky, katalógy s cenami a pod.) identifikuje minimálne dvoch potenciálnych dodávateľov[[8]](#footnote-8) a na základne kritérií, ktoré si stanovil vyberie úspešného uchádzača. Tento prieskum musí byť riadne zdokumentovaný a musí byť z neho hodnoverne zrejmý výsledok výberu úspešného uchádzača.
2. Predmet tohto prieskumu vrátane požiadaviek na predmet zákazky (presná špecifikácia tovaru alebo poskytovaných služieb, parametrov tovaru/poskytovaných služieb, ich rozsah, vlastnosti, trvanie, kvalita atď.) bude definovaný v zázname z prieskumu trhu, pričom do internetového prieskumu môžu byť zahrnuté len také ponuky, ktoré spĺňajú požiadavky na predmet zákazky a jedná sa o ponuky ktoré sú platné, t.j. v rámci informácie o dostupnosti tovaru/služby je zrejmé, že tovar/služba je dostupná.
3. V prípade využitia internetového prieskumu trhu je potrebné vyhotoviť a zachovať auditnú stopu/dokumentáciu z internetového prieskumu (napr. print screen), z ktorej budú zjavné všetky požadované údaje (napr. musí byť jasne viditeľný dátum vykonania prieskumu, cena, obchodné meno spoločnosti, identifikovaný predmet zákazky a jeho technická špecifikácia a pod. ) a zároveň aj adresa webového sídla výrobcu / dodávateľa, na ktorom sa cenová ponuka získala. Tiež je potrebné v hypertextovom formáte uložiť internetovú adresu – tzv. „link“ na ponuku/záznam, z ktorého prijímateľ vychádzal pri hodnotení ponúk (napr. internetovú adresu tovaru v e-shope, pričom aj v takomto prípade je potrebné archivovať print screen).
4. Z cenových ponúk/záznamov musí byť zjavné, že ponúkaný produkt je porovnateľný (t.j. spĺňa parametre, charakteristiky uvedené v požiadavkách na predmet zákazky).
5. Tento druh prieskumu trhu môže byť použitý samostatne, alebo ako doplňujúci nástroj v prípade, že v rámci prieskumu trhu prostredníctvom výzvy na predkladanie ponúk sa získa len jedna ponuka. Internetovým prieskumom, za predpokladu splnenia podmienok a požiadaviek určených vo výzve, sa takto môže doplniť druhá regulárna ponuka.
6. Celý postup prijímateľa bude zhrnutý v zázname z prieskumu trhu. Vzorový záznam spolu s požiadavkami na jeho obsah tvorí prílohu č. 2 tohto usmernenia. Prijímateľ môže použiť aj iný záznam, avšak jeho minimálne náležitosti, tak ako sú uvedené vo vzorovom zázname, by mali byť zachované.
7. Prijímateľ je povinný uzatvoriť zmluvu/zadať objednávku v súlade s určenými požiadavkami a s ponukou úspešného dodávateľa.

# **3.6 Pravidlá pre zadávanie zákaziek tzv. „malého rozsahu“ (§ 1 ods. 14 ZVO)**

1. Pod zákazkami tzv. „malého rozsahu“ sa pre potreby tohto dokumentu rozumejú zákazky, ktorých predpokladaná hodnota je nižšia ako 50 000 EUR bez DPH v priebehu kalendárneho roka alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok.
2. Prijímateľ môže určiť úspešného uchádzača priamym zadaním, pričom je povinný overiť a vykonávateľovi preukázať hospodárnosť (napr. internetovým prieskumom, znaleckým posudkom a pod.)
3. Prijímateľ je pri zadávaní zákazky do 50 000 EUR bez DPH povinný predložiť vykonávateľovi vyhlásenie, že v priebehu kalendárneho roka neobstará rovnaký predmet zákazky v celkovej hodnote vyššej ako 50 000 EUR bez DPH.

|  |
| --- |
| **Upozornenie:**  Aby nedošlo k nedovolenému využitiu „priameho zadania“, v zmysle účelového rozdelenia plnení, ktoré navzájom spolu súvisia, do viacerých zákaziek tzv. „malého rozsahu“, s cieľom vyhnúť sa prísnejšiemu postupu zadávania zákazky prostredníctvom prieskumu trhu, je potrebné zohľadňovať existenciu **časovej, miestnej a vecnej/funkčnej súvislosti** medzi jednotlivými samostatne zadanými zákazkami. Rozhodujúcu úlohu zohráva aj okruh dodávateľov, ktorí sú schopní takýto druh zákazky zrealizovať. Ak ide o plnenia, kde je predpoklad, že jeden dodávateľ by mal záujem o celú zákazku, ide o dôležitú indíciu, že plnenie by malo byť predmetom jednej zákazky. V prípade, ak je hodnota celej zákazky 50 000 EUR bez DPH a viac, nie je možné zákazku zadať priamym zadaním a prijímateľ je povinný realizovať podlimitnú zákazku v zmysle § 5 ods. 3 ZVO. |

# **3.7 Pravidlá pre zadávanie zákaziek z výnimky podľa § 1 ods. 2 až 13 ZVO**

1. Prijímateľ je pri zadávaní zákaziek, na ktoré bude uplatnená výnimka podľa § 1 ods. 2 až 13 ZVO zabezpečiť dodržanie princípu transparentnosti a hospodárnosti vrátane vylúčenia konfliktu záujmov.
2. V prípade výnimiek, ktoré sú viazané na finančné limity podlimitných zákaziek § 1 ods. 13 ZVO nie je potrebné v osobitnom postupe určovať PHZ, ale rozhodujúce je, aby zmluva (prípadne objednávka), ktorá je uzatvorená s úspešným uchádzačom, bola vo finančnom limite, ktorý je spojený s možnosťou uplatnenia predmetnej výnimky (finančné limity sú uvádzané v EUR bez DPH). Prijímateľ pri zadávaní j zákazky v režime výnimky nesmie zákazku umelo rozdeliť s cieľom vyhnúť sa pravidlám a postupom VO.
3. Pri zadávaní zákazky v režime výnimky je potrebné (ak toto usmernenie neurčuje inak), aby prijímateľ vykonal prieskum trhu (napr. oslovením hospodárskych subjektov so žiadosťou o predloženie cenovej ponuky, pričom hospodárnosť prijímateľ preukáže na základe predložených cenových ponúk). Prijímateľ je povinný vyhodnotiť realizovaný prieskum trhu v súlade s pravidlami, ktoré si určil na začiatku zadávania zákazky (napr. vo výzve na predkladanie ponúk) a uzatvoriť zmluvu/zadať objednávku v súlade s výzvou na predkladanie ponúk a s ponukou úspešného uchádzača.
4. Prieskum trhu slúži pre overenie hospodárnosti výdavkov zákazky, pričom pre tento účel je možné aktuálnu cenovú ponuku hospodárskeho subjektu, v prospech ktorého bude zadaná zákazka v režime výnimky, porovnať s inou cenovou ponukou alebo ponukami na rovnaký alebo porovnateľný predmet zákazky. Z časového hľadiska nesmie byť rozdiel medzi dátumami vyhotovenia porovnávaných cenových ponúk viac ako 6 mesiacov. Ak sú cenové ponuky staršie ako 6 mesiacov, prijímateľ je povinný zdôvodniť túto skutočnosť (napr. že cena na trhu nezaznamenala zmenu), resp. požiada hospodársky subjekt, v prospech ktorého má byť zákazka zadaná, o aktualizáciu predmetnej ponuky.
5. Ak je to objektívne možné, prijímateľ realizuje prieskum trhu pre účely overenia hospodárnosti tak, že okrem cenovej ponuky hospodárskeho subjektu, v prospech ktorého má byť zadaná zákazka, osloví so žiadosťou o predloženie cenovej ponuky minimálne jeden ďalší hospodársky subjekt alebo ak zatiaľ nedisponuje cenovou ponukou hospodárskeho subjektu, v prospech ktorého má byť zadaná zákazka, osloví v rámci prieskumu trhu so žiadosťou o predloženie cenovej ponuky minimálne dva relevantné hospodárske subjekty. Následne prijímateľ aktuálnu cenovú ponuku hospodárskeho subjektu, v prospech ktorého bude zadaná zákazka v režime výnimky, porovná s cenovou ponukou na rovnaký alebo porovnateľný predmet zákazky minimálne jedného ďalšieho hospodárskeho subjektu (ak nebolo doručených viac cenových ponúk). Hospodárske subjekty, ktoré sú účastníkmi prieskumu trhu musia byť oprávnené dodávať tovar, poskytovať služby, alebo realizovať stavebné práce, ktoré tvoria predmet zákazky.
6. V prípade, že nie je možné získať na porovnanie cenové ponuky v rámci prieskumu trhu, je akceptovateľné aj preukázanie hospodárnosti zo strany prijímateľa na základe odborného alebo znaleckého posudku. Náležitosti odborného/znaleckého posudku upravuje kapitola 7 tohto usmernenia.
7. Prijímateľ je povinný každé použitie výnimky riadne zdôvodniť a podložiť relevantnou dokumentáciou s výnimkou prípadov, ak priamo zo znenia názvu predmetu zákazky, alebo z postavenia dodávateľa (napr. výnimka podľa § 1 ods. 13 písm. u) ZVO) nevyplýva oprávnenosť použitia výnimky z pôsobnosti ZVO). V prípade, že sa zadanie zákazky z výnimky vzťahuje na skutočnosť, že plnenie môže zabezpečiť len jediný dodávateľ alebo na uplatnenie osobitého režimu (napr. podľa § 1 ods. 2 písm. d), j), k) ZVO), musí prijímateľ túto skutočnosť písomne zdôvodniť alebo doložiť relevantným dokladom preukazujúcim túto skutočnosť. V prípade, ak prijímateľ v rámci prieskumu trhu nezíska/neidentifikuje minimálne dve cenové ponuky na rovnaký alebo porovnateľný predmet zákazky, resp. ide o jedinečný predmet zákazky, kedy nie je možné z objektívnych dôvodov zrealizovať prieskum trhu, hospodárnosť výdavkov preukáže na základe odborného/znaleckého posudku alebo, ak neexistuje znalec/odborne spôsobilá osoba v danej oblasti, prostredníctvom vyhlásenia prijímateľa k overeniu hospodárnosti výdavkov, a to najmä porovnanie jedinečného predmetu zákazky s inou zákazkou, ktorá vykazuje určité spoločné znaky. Náležitosti odborného/znaleckého posudku upravuje kapitola 7 tohto usmernenia.
8. Zadanie zákazky podľa § 1 ods. 2 písm. c) ZVO na nadobúdanie existujúcich stavieb alebo nájom existujúcich stavieb a iných nehnuteľností alebo nadobúdanie práv k nim predstavuje druh výnimky z ustanovenia ZVO, pri ktorej prijímateľ hospodárnosť preukáže prieskumom trhu alebo sa hospodárnosť overí na základe určených finančných limitov/percentuálnych limitov/benchmarkov určených na danú skupinu výdavkov vykonávateľom (ako boli určené) alebo na základe znaleckého posudku/odborného posudku. Znalecký alebo odborný posudok (ak sa použije na preukázanie hospodárnosti) preukazujúci hospodárnosť zadania zákazky, nesmie byť v čase uzavretia nájomnej zmluvy starší ako 6 mesiacov. Náležitosti odborného/znaleckého posudku upravuje kapitola 7 tohto usmernenia. Inštitút znaleckého alebo odborného posudku sa odporúča pre účely overenia hospodárnosti uplatniť v prípade, ak mal žiadateľ v čase podania žiadosti o prostriedky mechanizmu už uzatvorenú zmluvu na prenájom priestorov, pričom nedisponuje žiadnym prieskumom trhu.
9. V prípade zadávania zákazky podľa § 1 ods. 13 písm. q) ZVO, ktorej predmetom je dodanie tovaru, uskutočnenie stavebných prác alebo poskytnutie služieb, ktorých odberateľom je akýkoľvek verejný obstarávateľ a dodávateľom verejný obstarávateľ, ktorý priamo poskytuje službu tvoriacu predmet zákazky, sa nevyžaduje vykonanie prieskumu trhu. V tomto prípade prijímateľ nevyužíva pomocné nástroje na overenie hospodárnosti (okrem prípadov, ak boli na dané skupiny výdavkov určené zo strany vykonávateľa finančné alebo % limity alebo benchmarky) alebo na základe znaleckého posudku/odborného posudku, ale uvedené nezbavuje prijímateľa povinnosti pri zadávaní zákazky tohto typu postupovať tak, aby vynaložené náklady na predmet zákazky boli v čase zadávania zákazky hospodárne t.j. prijímateľ je povinný preukázať hospodárnosť výdavkov. Náležitosti odborného/znaleckého posudku upravuje kapitola 7 tohto usmernenia.

# **POSTUPY ZADÁVANIA ZÁKAZIEK SPADAJÚCICH POD ZVO**

* + - 1. Prijímateľ, ktorý je verejným obstarávateľom, obstarávateľom alebo osobou podľa § 8 ods. 1 alebo ods. 2 ZVO, je povinný postupovať pri zadávaní zákaziek na dodanie tovarov, uskutočnenie stavebných prác a poskytnutie služieb potrebných pre realizáciu aktivít projektu, ako aj pri zmenách týchto zákaziek, v súlade so ZVO, zmluvou o PPM a podľa tohto usmernenia.
      2. Činnosťou vykonávateľa nie je dotknutá, výlučná a konečná zodpovednosť prijímateľa za vykonanie VO v súlade so všeobecne záväznými právnymi predpismi SR a EÚ, základnými princípmi VO a zmluvou o PPM.
      3. Príprava a zadávanie zákaziek, koncesií a súťaže návrhov sa nesmú realizovať so zámerom nedovoleného uplatnenia výnimky zo ZVO alebo narušenia hospodárskej súťaže bezdôvodným zvýhodnením alebo znevýhodneným hospodárskych subjektov.
      4. Prijímateľ počas postupu zadávania zákazky zabezpečí:
* dodržiavanie ZVO a pravidiel vo verejnom obstarávaní - princíp rovnakého zaobchádzania, princíp nediskriminácie hospodárskych subjektov, princíp transparentnosti, princíp proporcionality, princíp hospodárnosti, princíp efektívnosti,
* súlad obstarávania výdavkov s predpismi EÚ a všeobecne záväznými právnymi predpismi SR,
* dodržiavanie zákazu konfliktu záujmov, zákazu protiprávneho konania pri výbere dodávateľa/zhotoviteľa a rešpektovanie pravidiel čestnej hospodárskej súťaže,
* vecný súlad predmetu obstarávania, návrhu zmluvných podmienok a iných údajov so schváleným zámerom projektu, pripravovanou/schvaľovanou ŽoPPM a/alebo účinnou zmluvou o PPM (napr. súlad s výškou žiadaných/schválených prostriedkov mechanizmu, súlad lehoty realizácie a lehoty ukončenia aktivít projektu, vecné zadanie zákazky v rámci jej oprávnenosti na spolufinancovanie, súlad technického riešenia/zadania so schváleným technickým zadaním/riešením a pod.).

1. Prijímateľ je povinný uchovávať kompletnú dokumentáciu z procesu obstarávania realizovaného v rámci projektu v súlade s čl. 2 odsek 4 písm. g) všeobecných zmluvných podmienok k zmluve o PPM a do tejto doby strpieť výkon kontroly/auditu zo strany oprávnených osôb v zmysle zmluvy o PPM a poskytnúť im potrebnú súčinnosť. Stanovená lehota môže byť automaticky predĺžená v prípade, ak nedošlo k vysporiadaniu finančných vzťahov medzi vykonávateľom a prijímateľom na základe zmluvy o PPM.
2. Prijímateľ sa zaväzuje zabezpečiť v rámci záväzkového vzťahu s každým dodávateľom povinnosť dodávateľa strpieť výkon kontroly/auditu súvisiaceho s dodávaným tovarom, službami a stavebnými prácami do uplynutia lehôt podľa článku 2 odsek 4 písm. g) všeobecných zmluvných podmienok k zmluve o PPM, a to oprávnenými osobami na výkon tejto kontroly/auditu a poskytnúť oprávneným osobám všetku potrebnú súčinnosť, okrem prípadov, ak to nie je technicky možné zabezpečiť, napr. v prípade nákupu predmetu zákazky priamo cez objednávkový formulár internetového predajcu, ak je celý prieskum trhu realizovaný iba internetovým prieskumom.
3. Prijímateľ nesmie uzavrieť zmluvu, koncesnú zmluvu alebo rámcovú dohodu s uchádzačom alebo uchádzačmi, ktorí majú povinnosť zapisovať sa do registra partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov a nie sú zapísaní v registri partnerov verejného sektora, alebo ktorých subdodávatelia majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora, ak z právnych predpisov SR nevyplýva inak.

|  |
| --- |
| **Upozornenie:**  Na základe Usmernenia ÚVO k zákazkám financovaným z prostriedkov mechanizmu na podporu obnovy a odolnosti zverejnenom dňa 7.7.2022 sa vyžaduje **v oznámení** o vyhlásení verejného obstarávania, oznámení o koncesii, oznámení o vyhlásení súťaže návrhov, oznámení použitom ako výzva na súťaž a **výzve na predkladanie ponúk** **uvádzať informácie týkajúce sa financovania zákazky z fondov Európskej únie, z prostriedkov mechanizmu na podporu obnovy a odolnosti alebo z iných programov Európskej únie**.  V prípade, že sa verejné obstarávanie týka prostriedkov mechanizmu na podporu obnovy a odolnosti, je potrebné aby obstarávatelia a osoby podľa § 8 ods. 1 ZVO uvádzali tieto informácie vrátane uvedenia:   * **informácie o uzavretí zmluvy** o poskytnutí prostriedkov mechanizmu podľa § 14 alebo zmlúv podľa § 19 a 20 zákona č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov, a jej identifikácii číslom, pod ktorým bola uzavretá, dátumom uzavretia a dátumom nadobudnutia jej účinnosti, * **informácie o podaní žiadosti** o poskytnutie prostriedkov z mechanizmu na podporu obnovy a odolnosti alebo predložení projektového zámeru, s uvedením informácie o dátume podania žiadosti a štádiu jej vybavenia.   Požadované informácie je v prípade oznámenia o vyhlásení verejného obstarávania, oznámenia o koncesii, oznámenia o vyhlásení súťaže návrhov vhodné uvádzať v časti „Informácie o fondoch Európskej únie“ a/alebo v časti „Doplňujúce informácie“. V prípade výzvy na predkladanie ponúk alebo výzvy na súťaž je požadované informácie možné uvádzať v časti, v ktorej sú uvádzajú informácie o financovaní zákazky a/alebo v časti „Ďalšie informácie“. |

**4.1 Zadávanie nadlimitných a podlimitných zákaziek**

1. Pri zadávaní nadlimitných a podlimitných zákaziek postupuje prijímateľ podľa postupov a pravidiel ZVO.
2. Dávame do pozornosti nasledovné dokumenty, ktoré môžu pomôcť prijímateľom pri realizácii verejného obstarávania:

* Usmernenie k verejnému obstarávaniu pre odborníkov z praxe, ktoré vydala Európska komisia a je dostupné na webovom sídle EK[[9]](#footnote-9),
* Metodika zadávania zákaziek vydaná ÚVO, ktorá by mal napomôcť prijímateľom pri zadávaní zákaziek[[10]](#footnote-10),
* Analýzy odboru dohľadu ÚVO[[11]](#footnote-11),
* Zápisnice zo zasadnutí Koordinačného výboru pre spoluprácu pri kontrole verejného obstarávania, ktoré sú publikované na webovom sídle ÚVO a obsahujú závery, ktoré môžu poskytnúť prijímateľom potrebnú odbornú radu pri riešení aktuálnych problémov a otázok spojených s postupmi zadávania zákaziek[[12]](#footnote-12),
* Usmernenie EK k inovačnému obstarávaniu[[13]](#footnote-13),
* Vybrané dokumenty k zelenému verejnému obstarávaniu a sociálnemu verejnému obstarávaniu[[14]](#footnote-14),
* Usmernenie EK týkajúce sa predchádzania a riešenia konfliktov záujmov v zmysle nariadenia o rozpočtových pravidlách (2021/C 121/01)[[15]](#footnote-15).

|  |
| --- |
| **TIP:** Za účelom získavania prehľadu o metodickej a rozhodovacej praxi ÚVO, ako aj informácií o najčastejších nedostatkoch v procese VO odporúčame sledovať webové sídlo ÚVO, najmä časti:   * [Metodické usmernenia](https://www.uvo.gov.sk/metodika-vzdelavanie) * [Prehľad rozhodnutí o námietkach](https://www.uvo.gov.sk/dohlad/namietky/prehlad-rozhodnuti-o-namietkach) * [Analýzy najčastejších porušení](https://www.uvo.gov.sk/dohlad/analyticke-vystupy/analyzy-najcastejsich-poruseni) * [Podcasty z oblasti verejného obstarávania](https://www.uvo.gov.sk/metodika-vzdelavanie/podcasty) |

**4.1.1 Podlimitné zákazky bez zverejnenia podľa § 108**

* 1. Pri podlimitných zákazkách na tovary a služby zadávané verejným obstarávateľom podľa § 7 ods. 1 písm. a) ZVO a podlimitných zákazkách na tovary a služby zadávané verejným obstarávateľom podľa § 7 ods. 1 písm. b) až e) ZVO, prijímateľ na účel zadania podlimitnej zákazky vyzve na predloženie ponuky aspoň tri hospodárske subjekty na to určenou funkcionalitou elektronickej platformy.
  2. Namiesto postupu podľa odseku 1 môže prijímateľ dobrovoľne postupovať podľa § 110 ZVO a zverejniť výzvu na predkladanie ponúk prostredníctvom na to určenej funkcionality elektronickej platformy vo vestníku verejného obstarávania. V prípade postupu podľa predchádzajúcej vety je prijímateľ povinný dodržať všetky právo a povinnosti spojené s bežným postupom zadávania podlimitných zákaziek.
  3. Pre zadávanie podlimitnej zákazky na dodanie tovarov alebo poskytnutie služieb bežne dostupných na trhu môže verejný obstarávateľ tiež použiť na to určenú funkcionalitu elektronickej platformy a postupovať zjednodušeným postupom podľa § 109 ZVO.
  4. Prijímateľ nesmie uzavrieť zmluvu s uchádzačom, ktorý nespĺňa podmienky účasti osobného postavenia podľa § 32 ods. 1 písm. e) a f) ZVO alebo ak u neho existuje dôvod na vylúčenie podľa § 40 ods. 6 písm. f) ZVO (konflikt záujmov nemožno odstrániť inými účinnými opatreniami), ustanovenie § 11 ZVO (povinnosť zápisu do RPVS) tým nie je dotknuté. Prijímateľ je povinný v zázname zo zadania zákazky uviesť, že preveril u oslovených záujemcov a u úspešného uchádzača, či sú oprávnení dodávať tovar, uskutočňovať stavebné práce alebo poskytovať službu, ktorá je predmetom zákazky (prijímateľ pre účel overenia oprávnenosti dodávať predmet zákazky uchováva podpornú dokumentáciu, napr. printscreen z webového sídla obchodného registra orsr.sk alebo ekvivalentného registra, alebo výpis z portálu oversi.gov.sk). Prijímateľ zároveň na webovom sídle ÚVO overí, či oslovené hospodárske subjekty nemajú uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu záujemcu/uchádzača a pre tento účel uchováva v dokumentácii k zadávaniu zákazky printscreen z registra osôb so zákazom účasti. Prijímateľ môže odmietnuť uzavrieť zmluvu s uchádzačom, u ktorého existuje dôvod na vylúčenie podľa § 40 ods. 8 písm. d) ZVO.
  5. Ak to prijímateľ uvedie vo výzve na predkladanie ponúk alebo v súťažných podkladoch, uchádzač môže predbežne nahradiť doklady určené prijímateľom na preukázanie splnenia podmienok účasti jednotným európskym dokumentom podľa § 39 ZVO alebo čestným vyhlásením, v ktorom vyhlási, že spĺňa všetky podmienky účasti určené prijímateľom a poskytne prijímateľovi na požiadanie doklady, ktoré jednotným európskym dokumentom alebo čestným vyhlásením nahradil. Uchádzač môže v jednotnom európskom dokumente alebo v čestnom vyhlásení uviesť aj informácie o dokladoch, ktoré sú priamo a bezodplatne prístupné v elektronických databázach, vrátane informácií potrebných na prístup do týchto databáz, a informácie o dokladoch, ktoré verejnému obstarávateľovi predložil v inom verejnom obstarávaní a sú naďalej platné.
  6. V prípade podlimitných zákaziek s oslovením min. troch hospodárskych subjektov je možné určiť úspešného uchádzača a predpokladanú hodnotu zákazky aj jedným úkonom. Prijímateľ je však v každom prípade povinný dodržať procesné pravidlá upravené v tejto kapitole. Prijímateľ vo výzve na predkladanie ponúk adresovanej záujemcom prostredníctvom na to určenou funkcionalitou elektronickej platformy v tomto prípade neuvádza, že ide výlučne o určenie predpokladanej hodnoty zákazky, ale uvedie, že na základe zaslania výzvy na predkladanie ponúk bude určený aj úspešný uchádzač. Ak bola predložená iba jedna ponuka, predpokladaná hodnota zákazky je v tomto prípade zároveň cenou, ktorú uviedol úspešný uchádzač.
  7. Prijímateľ vypracuje [výzvu na predkladanie ponúk](#Výzva), v rámci ktorej uvedie najmä svoju identifikáciu, jednoznačnú, podrobnú a úplnú špecifikáciu predmetu zákazky opísanú nediskriminačným spôsobom , podmienky účasti (ak ich stanovuje), predpokladanú hodnotu zákazky (ak bola určená v samostatnom postupe), platobné podmienky, podmienky realizácie zmluvy (najmä lehotu na realizáciu zmluvy a miesto jej realizácie), kritériá na vyhodnotenie ponúk a pravidlá ich uplatnenia, lehotu na predkladanie a otváranie ponúk. Vo výzve na predkladanie ponúk prijímateľ uvedie všetky okolnosti, ktoré budú dôležité na plnenie zákazky a na vypracovanie ponuky. Pre tieto účely môže prijímateľ vyhotoviť aj súťažné podklady.
  8. **V prípade podlimitných zákaziek s oslovením min. troch hospodárskych subjektov je minimálna lehota na predkladanie ponúk celé 4 pracovné dni odo dňa zaslania výzvy minimálne trom vybraným záujemcom v prípade zákaziek na tovary a služby a minimálne celých 6 pracovných dní v prípade zákaziek na uskutočnenie stavebných prác.** Do lehoty sa nezapočítava deň zaslania výzvy (príklad: ak prijímateľ zašle výzvu na predkladanie ponúk k zákazke na dodanie tovarov alebo poskytnutie služieb v utorok, minimálna lehota na predkladanie ponúk uplynie budúci týždeň v pondelok o polnoci za predpokladu, že nejde o pracovný týždeň, v rámci ktorého je štátny sviatok. Prijímateľom sa však odporúča určiť lehotu nasledujúci pracovný deň, čo by pri tomto modelovom prípade bol utorok v ľubovoľnú hodinu).
  9. Oslovované hospodárske subjekty musia byť subjekty, ktoré sú oprávnené dodávať tovar, uskutočňovať stavebné práce alebo poskytovať služby v rozsahu predmetu zákazky (identifikácia prebieha najmä cez informácie verejne uvedené v obchodnom registri, živnostenskom registri alebo v obdobnom registri formou náhľadu do Zoznamu hospodárskych subjektov alebo prostredníctvom portálu oversi.gov.sk). Prijímateľ pre účel overenia oprávnenosti dodávať predmet zákazky uchováva podpornú dokumentáciu, napr. printscreen z webového sídla obchodného registra orsr.sk alebo výpis z portálu oversi.gov.sk. Oslovené hospodárske subjekty nesmú mať uložený zákaz účasti vo verejnom obstarávaní potvrdený konečným rozhodnutím príslušného orgánu v Slovenskej republike alebo v štáte sídla, miesta podnikania alebo obvyklého pobytu záujemcu/uchádzača, pre tento účel prijímateľ uchováva v dokumentácii k zadávaniu zákazky printscreen z registra osôb so zákazom účasti.
  10. Oslovenie vybraných hospodárskych subjektov, ktorí sú oprávnení dodávať tovary, uskutočňovať stavebné práce alebo poskytovať služby v rozsahu predmetu zákazky neznamená, že prijímateľ musí v lehote na predkladanie ponúk obdržať ponuky od všetkých záujemcov, ktorých priamo oslovil. Podlimitná zákazka môže byť realizovaná aj v prípade predloženia 1 alebo 2 ponúk.
  11. V prípade podlimitných zákaziek s oslovením minimálne troch hospodárskych subjektov je možné sa v prípade technických špecifikácií uvedených vo výzve na predkladanie ponúk odvolávať na konkrétneho výrobcu, výrobný postup, obchodné označenie, patent, typ, oblasť alebo miesto pôvodu alebo výroby za predpokladu, že všetci potenciálni záujemcovia oslovení s výzvou na predkladanie ponúk sú spôsobilí dodať predmet zákazky spĺňajúci určené technické špecifikácie.
  12. Výber úspešného uchádzača prebieha na základe vyhodnotenia informácií a dokumentácie predloženej uchádzačmi v ponuke, pričom prijímateľ je povinný vyhodnotiť ponuky v súlade s podmienkami, požiadavkami a kritériami na vyhodnotenie ponúk, ktoré si pre tento účel určil.

# **Predkladanie dokumentácie na kontrolu**

1. Kompletnú dokumentáciu k ukončenému postupu verejného obstarávania/obstarávania prijímateľ predkladá na kontrolu bezodkladne po nadobudnutí účinnosti zmluvy s úspešným dodávateľom, najneskôr spolu so žiadosťou o platbu, v ktorej sú prvýkrát nárokované výdavky naviazané na toto obstarávanie.
2. Prijímateľ je zároveň v prípade zákaziek, ktoré boli realizované s využitím elektronického prostriedku, povinný sprístupniť elektronickú podobu kompletnej dokumentácie pre účely výkonu kontroly vykonávateľovi, a to zriadením prístupu do elektronického prostriedku použitého na elektronickú komunikáciu.
3. Vykonávateľ začne kontrolu verejného obstarávania/obstarávania na základe doručenej žiadosti o vykonanie kontroly, pričom prijímateľ súčasne zasiela spolu so žiadosťou kompletnú dokumentáciu z obstarávania prednostne v elektronickej podobe (prostredníctvom elektronickej schránky cez službu „Všeobecná agenda“). V nevyhnutných prípadoch je možné žiadosť o vykonanie kontroly vrátane kompletnej dokumentácie z obstarávania predložiť aj v listinnej podobe. Bližšie sú pravidlá a podmienky komunikácie a doručovania upravené v Príručke pre Prijímateľa k implementácii projektov financovaných z POO v platnom znení. Spolu so žiadosťou o vykonanie kontroly, ktorej vzor je prílohou č. 9 tohto usmernenia, prijímateľ povinne predkladá aj čestné vyhlásenie k úplnosti dokumentácie z obstarávania a súladu dokumentácie s originálom, ktorého vzor je prílohou č. 3 tohto usmernenia. Čestné vyhlásenie sa vzťahuje na všetku predkladanú dokumentáciu z obstarávania.
4. Vykonávateľ v prípade nejasností, resp. neúplnosti dokumentácie vyzve prijímateľa na doplnenie a vyjadrenie. Zároveň oznámi zastavenie plynutia lehoty na výkon administratívnej finančnej kontroly do doby doplnenia (v súlade s kapitolou 5.1 bod 6 tohto usmernenia). Prijímateľ v prípade úpravy dokumentácie je povinný predložiť doplnenie/vysvetlenie určeným spôsobom. Pokiaľ nebudú doplnené a predložené všetky požadované dokumenty a vyjadrenie ku všetkým bodom, nebude doplnenie považované za úplné a vykonávateľovi neplynie lehota na výkon kontroly.
5. Doplnením alebo vysvetlením dokumentácie na základe žiadosti vykonávateľa o vysvetlenie alebo doplnenie dokumentácie nemôže dôjsť k zmene pôvodne predložených dokladov, resp. údajov v nich uvedených (napr. údaje uvedené vo výzve na predkladanie ponúk, údaje uvedené v predložených ponukách). V prípade takejto zmeny je vykonávateľ oprávnený obrátiť sa na orgány činné v trestnom konaní.
6. Pre potreby finančnej kontroly verejného obstarávania/obstarávania prijímateľ predkladá zmluvu s úspešným uchádzačom spôsobom, ktorý zabezpečí identifikáciu osôb, ktoré zmluvu podpísali, aby bolo možné overiť ich oprávnenosť konať v mene zmluvnej strany.
7. V prípade zadávania zákazky zjednodušeným postupom pre zákazky na bežne dostupné tovary a služby (podľa § 109 ZVO) sa dokumentácia predkladá vo fáze po vygenerovaní výslednej zmluvy príslušným elektronickým informačným systémom, po jej zverejnení v zmysle zákona o slobode informácií pričom zmluva je už platná a účinná.
8. Za účelom preukázania bežnej dostupnosti predmetu zákazky prijímateľ vypracuje [test bežnej dostupnosti](#_Príloha_č._10:) (príloha č. 6 tohto Usmernenia). Dokument s určením a zdôvodnením postupu je prijímateľ povinný uchovávať a archivovať spolu s ostatnou dokumentáciou k VO. Tento dokument bude predmetom posúdenia zo strany vykonávateľa.
9. Súčasťou predkladanej dokumentácie na kontrolu je aj Plán VO (plánom VO sa pre účely tohto usmernenia rozumie zoznam zákaziek rovnakého/obdobného charakteru ako predmet kontrolovanej zákazky) obstarávaných v kalendárnom roku (vzor tvorí prílohu č. 5 tohto usmernenia), resp. čestné vyhlásenie o nerealizovaní obstarávaní rovnakých/obdobných zákaziek. Pri vypracovaní zoznamu zákaziek rovnakého/obdobného charakteru je prijímateľ povinný zohľadniť aj výdavky na tovary/služby/stavebné práce obstarávané v rámci iných projektov financovaných z iných zdrojov EÚ a súčasne aj výdavky z verejných zdrojov, ktoré sú určené pre vlastnú potrebu za organizáciu.
10. Verejný obstarávateľ a obstarávateľ sú povinní postupovať pri archivácii dokumentácie z verejného obstarávania v súlade s § 24 ods. 1 zákona o verejnom obstarávaní (ZVO). Táto povinnosť zahŕňa systematické a úplné zdokumentovanie celého priebehu verejného obstarávania tak, aby boli všetky úkony, rozhodnutia a postupy preskúmateľné, transparentné a spätne overiteľné.

Verejný obstarávateľ a obstarávateľ je povinní zdokumentovať celý priebeh verejného obstarávania s dôrazom na preskúmateľnosť rozhodnutí prijatých vo všetkých fázach verejného obstarávania, bez ohľadu na použité prostriedky komunikácie. Na tento účel verejný obstarávateľ vedie a uchováva kompletnú dokumentáciu, ktorú je povinný archivovať po dobu desiatich rokov odo dňa odoslania oznámenia o výsledku verejného obstarávania, resp. odo dňa uzavretia zmluvy, ak sa oznámenie neodosiela.

Uvedené povinnosti archivácie sa primerane vzťahujú aj na postupy zadávania zákaziek, ktoré nespadajú pod ZVO, konkrétne postupy uvedené v časti 3. Usmernenia a rovnako aj na zákazky zadávané podľa ZVO, ktoré sú rozpracované v časti 4 predmetného usmernenia.

V zmysle pravidiel platných pre čerpanie finančných prostriedkov z Plánu obnovy a odolnosti SR a platne uzatvorenej Zmluvy o poskytnutí prostriedkov mechanizmu má prijímateľ povinnosť uchovávať kompletnú dokumentáciu k verejnému obstarávaniu/obstarávaniu minimálne počas celej doby udržateľnosti projektu.

# **5.1 Kontrola verejného obstarávania/obstarávania**

1. Lehoty na výkon kontroly obstarávania pre prijímateľa začínajú plynúť prvým pracovným dňom nasledujúcim po dni evidovania prijatej žiadosti prijímateľa o vykonanie kontroly a predložení kompletnej dokumentácie k obstarávaniu podľa určených pravidiel.
2. Predmetom kontroly obstarávania je aj overenie hospodárnosti výdavkov vzťahujúcich sa k danej zákazke. Preukázanie hospodárnosti výdavkov zo strany prijímateľa na základe zrealizovaného prieskumu trhu alebo vypracovaného odborného/znaleckého posudku nezbavuje vykonávateľa možnosti overiť hospodárnosť výdavkov aj z vlastnej úrovne. V prípade, ak vykonávateľ identifikuje pri výkone kontroly obstarávania nehospodárne výdavky (t.j. neoprávnené výdavky), ktoré sa viažu k výsledku zadávania zákazky, zníži výšku oprávnených výdavkov o identifikované neoprávnené výdavky a výsledky z overenia hospodárnosti výdavkov uvedie do záverov z kontroly.
3. V prípade zákaziek zadávaných na základe rámcovej dohody sa hospodárnosť výdavkov overuje vo vzťahu k rámcovej dohode ako celku, ak je rámcová dohoda uzatvorená s jedným dodávateľom a čiastkové objednávky, resp. čiastkové zmluvy predstavujú formu vecného plnenia v súlade s podmienkami rámcovej dohody, pričom opis predmetu zákazky, množstvo, cena a časové obdobie dodávky tovaru, poskytnutia služby a realizácie stavebných prác ostávajú zachované zároveň bez vstupu nového subjektu, napr. v podobe subdodávateľa. V opačnom prípade, t.j. ak je rámcová dohoda uzatvorená s viacerými dodávateľmi, resp. so vstupom nového subjektu, napr. v podobe subdodávateľa, alebo ak čiastkové objednávky/čiastkové zmluvy nie sú zadávané na základe vopred určených podmienok uvedených v rámcovej dohode, resp. v prípade opätovného otvorenia súťaže sa hospodárnosť overuje vo vzťahu ku každej jednotlivej čiastkovej objednávke/čiastkovej zmluve.
4. V prípade rámcovej dohody, ak je uzatvorená s jedným dodávateľom, kde prijímateľ v rámci prieskumu trhu overoval hospodárnosť napr. podľa všeobecných vyžiadaných cenníkov od spoločností a v čiastkovej objednávke, resp. v čiastkovej zmluve bude uvedený osobitný úkon, ktorý v zmysle pôvodných cenníkov nie je možné jednoznačne priradiť pod konkrétny úkon cenníkov, ktoré obsahovali všeobecné formulácie varianty úkonov (primárne relevantné pre oblasť služieb – právne služby, patenty, manažment a pod.), alebo ak je rámcová dohoda uzatvorená s viacerými dodávateľmi, resp. v prípade opätovného otvorenia súťaže, resp. so vstupom nového subjektu, napr. v podobe subdodávateľa, je čiastková objednávka/čiastková zmluva predmetom samostatnej administratívnej finančnej kontroly z dôvodu potreby overenia hospodárnosti každej čiastkovej objednávky, resp. čiastkovej zmluvy.
5. Lehota na výkon kontroly vykonávateľom je 20 pracovných dní.
6. Ak vykonávateľ zašle prijímateľovi žiadosť o vysvetlenie alebo doplnenie dokumentácie, určí prijímateľovi lehotu na zaslanie vysvetlenia alebo doplnenia. Dňom odoslania žiadosti sa lehota na výkon kontroly zastavuje (v súlade s kapitolou 5 bod 4 tohto usmernenia). Nová lehota (20 pracovných dní) začína opätovne plynúť nasledujúci pracovný deň po doplnení kompletnej dokumentácie/úplného vyjadrenia podľa žiadosti vykonávateľa.
7. Ak neboli kontrolou zistené nedostatky, vykonávateľ vypracuje správu z kontroly a zašle ju prijímateľovi. Momentom ukončenia kontroly je v tomto prípade zaslanie správy z kontroly prijímateľovi. Týmto úkonom sú výdavky súvisiace s danou zákazkou pripustené do financovania.
8. Ak boli kontrolou zistené nedostatky s možným vplyvom na výsledok verejného obstarávania/obstarávania, vykonávateľ vypracuje návrh správy z kontroly, v ktorom uvedie zistené nedostatky a lehotu na podanie námietok k zisteným nedostatkom.
9. Po doručení návrhu správy z kontroly je prijímateľ oprávnený v stanovenej lehote (min. 5 pracovných dní) podať námietky k zisteným nedostatkom. Námietky musí prijímateľ písomne zdôvodniť, prípadne aj podložiť relevantnou dokumentáciou. Ak prijímateľ v stanovenej lehote nepredloží žiadne námietky alebo doručí oznámenie, že nemá námietky k návrhu správy z kontroly, vykonávateľ bude považovať zistené nedostatky za akceptované, vykonávateľ uvedie v správe z kontroly zistené nedostatky a vykonávateľ zašle podnet na ÚVO, o čom bude prijímateľ v správe z kontroly informovaný. V prípade, že prijímateľ zašle námietky, ktoré nebudú zo strany vykonávateľa akceptované, vykonávateľ zdôvodnenie neakceptovania námietok uvedie v správe z kontroly a vykonávateľ zašle podnet na ÚVO, o čom bude prijímateľ v správe z kontroly informovaný. Momentom ukončenia kontroly je zaslanie správy z kontroly prijímateľovi. Týmto úkonom sú výdavky súvisiace s danou zákazkou pripustené do financovania. Týmto nie je dotknuté, že v prípade, ak ÚVO zistí porušenia zákona o verejnom obstarávaní, resp. sa stotožní s uvedenými zisteniami vykonávateľa, uplatní sankciu v zmysle ZVO.
10. V prípade, že vykonávateľ akceptuje námietky prijímateľa a na ich základe budú odstránené nedostatky, vykonávateľ vypracuje správu z kontroly a zašle ju prijímateľovi. Momentom ukončenia kontroly je v tomto prípade zaslanie správy z kontroly prijímateľovi. Týmto úkonom sú výdavky súvisiace s danou zákazkou pripustené do financovania.

|  |
| --- |
| **Upozornenie:**  V prípade, ak sú záverom kontroly zistenia, resp. predbežné zistenia, ktoré nie je možné odstrániť, resp. ak k odstráneniu nedôjde v primeranej lehote, vykonávateľ je oprávnený pozastaviť poskytovanie prostriedkov mechanizmu. Medzi dôvody pozastavenia poskytovania prostriedkov mechanizmu môžu byť aj zistenia týkajúce sa nepreukázania hospodárnosti, konfliktu záujmov, podozrenia z podvodu, kolúzia, dvojité financovanie alebo neoprávnenosť predmetu obstarávania z pohľadu pravidiel poskytovania prostriedkov mechanizmu.  Vykonávateľ má právo požadovať od prijímateľa zopakovať proces obstarávania, ak je to objektívne možné. |

# **Podmienky realizácie zmeny zmluvy**

1. Podmienky zmeny zmlúv, ktoré boli výsledkom verejného obstarávania upravuje § 18 ZVO - Zmena zmluvy, rámcovej dohody a koncesnej zmluvy počas ich trvania.
2. Na predkladanie zmien zmlúv a na ich kontrolu sa vzťahujú rovnaké pravidlá ako na predkladanie dokumentácie na kontrolu verejného obstarávania.
3. V prípade, že dôjde k zmene podmienok plnenia zmluvného vzťahu s dodávateľom (zmena zmluvy/objednávky), prijímateľ je povinný predložiť na kontrolu dokumentáciu k zmene a odôvodnenie zmeny. Na predkladanie dokumentácie k zmene plnenia sa vzťahujú rovnaké pravidlá ako na predkladanie dokumentácie na kontrolu obstarávania. Prijímateľ predkladá kompletnú dokumentáciu k zmene plnenia na kontrolu po nadobudnutí účinnosti zmeny záväzkového vzťahu (dodatok k zmluve/zmena objednávky), najneskôr spolu so žiadosťou o platbu, v ktorej sú prvýkrát nárokované výdavky súvisiace so zmenou.
4. Predmetom kontroly zmeny plnenia je posúdenie súladu zmien vyplývajúcich z dodatku so schváleným projektom a účinnou zmluvou o PPM. V prípade zistení nesúladu bude dodatok posudzovaný s ohľadom na možnosti ďalšieho spolufinancovania z mechanizmu.
5. Ak sú predmetom zmeny identifikačné a kontaktné údaje zmluvných strán (napr. adresa sídla, kontaktné osoby, číslo bankového účtu a pod.), kontrola sa nevykonáva.

# **Odborný/znalecký posudok**

1. Preukázanie hospodárnosti výdavkov prostredníctvom odborného/znaleckého posudku zabezpečuje prijímateľ a spravidla sa vyžaduje v týchto prípadoch:
   1. v rámci prieskumu trhu na základe výzvy nebola predložená žiadna ponuka, alebo bola predložená len jedna ponuka a ďalšiu rovnakú alebo porovnateľnú ponuku nebolo možné získať ani internetovým prieskumom,
   2. v prípade jedinečnosti predmetu zákazky,
   3. ak z titulu charakteru aktivít projektu alebo charakteru predmetu projektu nie je možné zrealizovať prieskum trhu, keďže neexistuje hospodárska súťaž.
2. Odborný/znalecký posudok musí byť vypracovaný znalcom[[16]](#footnote-16)/odborne spôsobilou osobou[[17]](#footnote-17) v príslušnej oblasti. Výsledkom práce znalca sú najmä znalecký posudok a jeho doplnenie, odborné stanovisko alebo potvrdenie a odborné vyjadrenie a vysvetlenie. Výsledkom práce odborne spôsobilej osoby je odborné stanovisko vyhotovené vo forme odborného posudku.
3. V prípade, že odborný/znalecký posudok nie je možné vypracovať pred dodaním predmetu zákazky na miesto určenia v zmysle dodávateľsko-odberateľskej zmluvy, predmetná skutočnosť musí byť zo strany prijímateľa preukázaná a musí byť súčasťou dokumentácie z obstarávania. Prijímateľ v takom prípade zabezpečí odborný/znalecký posudok po dodaní predmetu zákazky na miesto určenia a predloží ho vykonávateľovi najneskôr spolu so ŽoP, v ktorej si bude nárokovať oprávnené výdavky na predmet zákazky.
4. Odborný posudok musí byť vypracovaný tak, aby bol preskúmateľný. To znamená, že musí byť vypracovaný v rozsahu, ktorý umožní preskúmať závery z neho vyplývajúce, vrátane preskúmania spôsobu, akým osoba vykonávajúca overenie hospodárnosti výdavkov dospela k stanoveniu výslednej ceny. V posudku sa uvedie cena, ktorú možno považovať za primeranú, vyjadrená absolútnym číslom alebo intervalom, ktorého horná hranica predstavuje maximálnu hranicu po zohľadnení všetkých osobitostí a iných špecifík súvisiacich s dodávkou posudzovaného predmetu na úrovni zákazky/logického celku.

Odborný posudok musí obsahovať:

1. identifikáciu predmetu zákazky, ktorý je predmetom overenia hospodárnosti spolu s identifikáciou kódu a názvu projektu, ku ktorému sa vzťahuje,
2. zoznam podkladov, ktoré boli osobe vykonávajúcej overenie hospodárnosti výdavkov poskytnuté zo strany prijímateľa,
3. identifikáciu zdrojov, ktoré boli použité pre stanovenie ceny, ktorá je primeraná – podstatné zdroje môžu byť k odbornému posudku priložené ako príloha, na ktoré bude odborný posudok len odkazovať, pričom v prípade, ak bol odborný posudok vypracovaný znalcom s využitím odborného odhadu, sa identifikácia zdrojov podľa tohto bodu osobitne neuvádza,
4. stručný popis postupu zisťovania ceny, ktorá je primeraná[[18]](#footnote-18) v danom mieste a čase,
5. cenu predmetu zákazky (vyjadrenú absolútnym číslom alebo intervalom, pričom cena sa zaokrúhľuje matematicky na desiatky EUR), ktorá je primeraná,
6. identifikáciu osoby, ktorá vypracovala odborný posudok vrátane podpisu a dátumu vyhotovenia odborného posudku.

# **8. Konflikt záujmov**

1. Podľa § 25 ZVO prijímateľ môže pred začatím postupu verejného obstarávania uskutočniť trhové konzultácie na účely jeho prípravy a informovania hospodárskych subjektov o plánovanom postupe verejného obstarávania. V prípade realizovania predbežných trhových konzultácii resp. predbežného zapojenia záujemcov/uchádzačov je prijímateľ povinný prijať primerané opatrenia na vylúčenie pochybností o konflikte záujmov (napr. § 23 ods. 5, § 25 ods. 2, 3 ZVO). K problematike predbežného zapojenia záujemcov/uchádzačov a postupu prijímateľa pre zamedzenie pochybností o konflikte záujmov vykonávateľ dáva do pozornosti Rozhodnutie Predsedu Úradu pre verejné obstarávania č. s. 14562-P/2022 zo dňa 11. 10. 2023[[19]](#footnote-19).
2. Podľa § 23 ods. 1 ZVO je verejný obstarávateľ povinný zabezpečiť, aby vo verejnom obstarávaní nedošlo ku konfliktu záujmov, ktorý by mohol narušiť alebo obmedziť hospodársku súťaž alebo porušiť princíp transparentnosti a princíp rovnakého zaobchádzania upravený v ustanovení § 10 ods. 2 ZVO. Predmetom finančnej kontroly VO je aj skutočnosť, či bol v procese VO vylúčený konflikt záujmov podľa ustanovení § 23 ZVO.
3. Pojem konflikt záujmov zahŕňa najmä situáciu, ak zainteresovaná osoba, ktorá môže ovplyvniť výsledok alebo priebeh obstarávania, má priamy alebo nepriamy finančný záujem, ekonomický záujem alebo iný osobný záujem, ktorý možno považovať za ohrozenie jej nestrannosti a nezávislosti v súvislosti s obstarávaním.
4. Finančný, ekonomický alebo iný osobný záujem (t.j. subjektívny záujem zainteresovanej osoby odporujúci verejnému záujmu), ktorý možno vnímať ako ohrozenie nestrannosti a nezávislosti v súvislosti s daným obstarávaním, sa týka zainteresovaných osôb. Zainteresovanou osobou je najmä:
5. zamestnanec obstarávateľa, ktorý sa podieľa na príprave alebo realizácii obstarávania alebo iná osoba, ktorá poskytuje obstarávateľovi podpornú činnosť v obstarávaní a ktorá sa podieľa na príprave alebo realizácii obstarávania alebo
6. osoba s rozhodovacími právomocami obstarávateľa, ktorá môže ovplyvniť výsledok obstarávania bez toho, aby sa nevyhnutne podieľala na jeho príprave alebo realizácii.
7. Prijímateľ je povinný skúmať možný konflikt záujmov pred realizáciou akýchkoľvek úkonov v procese verejného obstarávania, a to aj opakovane, ak do procesu zadávania zákazky vstupujú hospodárske subjekty, ktoré neboli napr. účastníkom prípravnej fázy VO alebo do procesu vstupujú ďalšie zainteresované osoby na strane prijímateľa (napr. v štádiu určovania predpokladanej hodnoty zákazky prieskumom trhu, v rámci prípravných trhových konzultácií, po uplynutí lehoty na predkladanie ponúk, keď sú známi uchádzači, ktorí predložili ponuky). Zainteresované osoby na strane verejného obstarávateľa však potvrdzujú svojim podpisom čestné vyhlásenie k neprítomnosti záujmov až v štádiu po predložení ponuky/ponúk od uchádzačov. Odporúčaný vzor je uvedený v prílohe č. 4 Čestné vyhlásenie prijímateľa o neprítomnosti konfliktu záujmov. Čestné vyhlásenie prijímateľa o neprítomnosti konfliktu záujmov prijímateľ predloží ako súčasť dokumentácie každého verejného obstarávania predkladaného vykonávateľovi.
8. V rámci procesu verejného obstarávania/obstarávania sa odporúča určiť možné zainteresované osoby (príklady zainteresovaných osôb sú uvedené v tabuľke nižšie) a zabezpečiť ich poučenie vo väzbe na možný konflikt záujmov.
9. Vykonávateľ požaduje, aby súčasťou dokumentácie každého verejného obstarávania/obstarávania predkladaného vykonávateľovi na kontrolu bolo čestné vyhlásenie prijímateľa o neprítomnosti konfliktu záujmov, ktorého odporúčaný vzor je uvedený v prílohe č. 4 Čestné vyhlásenie prijímateľa o neprítomnosti konfliktu záujmov. Zainteresované osoby na strane prijímateľa potvrdzujú svojim podpisom čestné vyhlásenie k neprítomnosti konfliktu záujmov až v štádiu po predložení ponuky/ponúk od uchádzačov. Čestné vyhlásenie k neprítomnosti konfliktu záujmov v prípade zainteresovanej osoby s rozhodovacími právomocami prijímateľa sa týka aj štatutárneho zástupcu.
10. Minulé záujmy zainteresovanej osoby sú relevantné, ak má zainteresovaná osoba naďalej povinnosti/záväzky vyplývajúce z predchádzajúcich pozícií/predchádzajúceho zamestnania u uchádzača/záujemcu/subdodávateľa (počas špecifického obdobia, počas ktorého sa osoba musí vyhýbať akýmkoľvek konfliktom záujmov a zdržať sa výkonu povinností, ktoré môžu zasahovať do povinností predchádzajúceho zamestnania). Ak už od zastávania pozície u predchádzajúceho zamestnávateľa uplynulo viac ako päť rokov a zainteresovaná osoba už nemá žiadne záväzky/povinnosti súvisiace s predchádzajúcimi pozíciami/predchádzajúcim zamestnaním, uvedené sa v zmysle Usmernenia EK týkajúceho sa predchádzania a riešenia konfliktov záujmov v zmysle nariadenia o rozpočtových pravidlách (2021/C 121/01), nepovažuje za konflikt záujmov.
11. Prepojenie medzi prijímateľom a uchádzačom/záujemcom/subdodávateľom, ktoré by mohlo predstavovať konflikt záujmov, je potrebné posudzovať individuálne, zohľadniť všetky skutočnosti a celý priebeh zadávania zákazky, a to najmä či uchádzačovi vznikla neprimeraná výhoda, ktorá mohla narušiť čestnú hospodársku súťaž (napr. závažným indikátorom vo väzbe na identifikovanie možného konfliktu záujmov je identifikovanie aj iných zistení, ktoré zvýhodňujú uchádzača, u ktorého bolo identifikované prepojenie na verejného obstarávateľa).
12. V prípade, že nie je možné zabrániť pretrvávajúcemu konfliktu záujmov, a to najmä v prípadoch, keď sa jedná o zainteresovanú osobu s rozhodovacími právomocami, ktorá môže ovplyvniť výsledok VO, prijímateľ uplatní sankciu vylúčenia uchádzača/záujemcu podľa § 40 ods. 6 písm. f) ZVO, nakoľko konflikt záujmov nemožno odstrániť inými účinnými opatreniami.
13. Medzi najzávažnejšie prípady konfliktu záujmov patria prípady, ak:

* zainteresovaná osoba je blízkou osobou podľa § 116 a § 117 Občianskeho zákonníka vo vzťahu k uchádzačovi záujemcovi/subdodávateľovi alebo ak
* zainteresovaná osoba zároveň vystupuje na strane uchádzača/záujemcu/subdodávateľa, alebo ak
* je v konflikte záujmov člen komisie na vyhodnotenie ponúk (s právom vyhodnocovať ponuky), pričom nebol z komisie vylúčený a nahradený nominovaným náhradníkom.

1. Vykonávateľ v rámci kontroly obstarávania (vo fáze po uzavretí zmluvy s úspešným uchádzačom) overí, či v rámci zadávania zákazky nedošlo k situácii, ktorá by mohla indikovať konflikt záujmov s vplyvom na výber úspešného uchádzača. V prípade, ak vykonávateľ identifikuje konflikt záujmov, vyzve prijímateľa na zdôvodnenie a vysvetlenie danej skutočnosti. Na základe zdôvodnenia a vysvetlenia z úrovne prijímateľa, vykonávateľ môže prijímateľa vyzvať, aby zrealizoval nové obstarávanie. V prípade, ak z objektívnych dôvodov nebude možné zrealizovať nové obstarávanie a plnenie zmluvy, v rámci ktorej bol preukázaný konflikt záujmov s vplyvom na výber úspešného uchádzača, bude pokračovať, vykonávateľ neuzná výdavky súvisiace s danou zmluvou za oprávnené v celej výške.
2. V špecifických projektoch schválených z úrovne EK (napr. projekty, ktorým bola udelená známka výnimočnosti za kvalitu alebo projekty, ktoré sú súčasťou významného projektu európskeho záujmu IPCEI), v ktorých sú dodávatelia uvedení už priamo v projekte schválenom EK, resp. ide o dodávateľa, s ktorým má prijímateľ dlhoročné dobré skúsenosti, je potrebné preukázať, že zainteresované osoby neboli v konflikte záujmov v momente predchádzajúcom momentu uvedenia zainteresovanej osoby do projektu schváleného z úrovne EK, resp. v čase uzatvorenia prvého zmluvného vzťahu s dodávateľom. K tomuto momentu vykonávateľ posúdi aj prípadný výskyt rizikových indikátorov v rámci zadávania zákazky.
3. V nasledujúcom prehľade uvádzame niektoré situácie, ktoré môžu indikovať konflikt záujmov. Prijímateľovi sa odporúča, aby v prípade, ak identifikuje takúto situáciu v rámci realizovaného obstarávania, dôkladne zvážil a preskúmal možný vplyv tejto skutočnosť na samotný proces a jeho výsledok.

|  |  |
| --- | --- |
| **Forma prepojenosti** | **Prejav v dokumentácii k obstarávaniu** |
| Člen štatutárneho orgánu úspešného uchádzača je zároveň členom štatutárneho orgánu obstarávateľa. | Rovnaké meno, priezvisko, bydlisko, dátum narodenia, miesto podnikania/sídlo posudzovaných subjektov – všetky atribúty nasvedčujú tomu, že ide o totožnú osobu v rôznych funkciách. |
| Člen štatutárneho orgánu úspešného uchádzača je rodinný príslušník alebo príbuzný 16 člena štatutárneho orgánu obstarávateľa. | Rovnaké priezvisko, príp. bydlisko, sídlo subjektov. |
| Člen štatutárneho orgánu úspešného uchádzača je obchodný partner člena štatutárneho orgánu obstarávateľa (napr. spolukonatelia/členovia štatutárneho orgánu majú majetkové prepojenie v tretej firme, spolumajitelia tretej firmy - súčasní alebo bývalí) | Skúmateľné na webstránke [www.foaf.sk](http://www.foaf.sk), príp. OR SR a ŽR SR a verejné registre rôznych organizácií, [www.finstat.sk](http://www.finstat.sk), ARACHNE, TRANSPAREX, CRIBIS. |
| Medzi členom štatutárneho orgánu úspešného uchádzača a členom štatutárneho orgánu obstarávateľa existuje iné prepojenie (napr. člen štatutárneho orgánu úspešného uchádzača je zároveň zamestnancom obstarávateľa alebo pre neho pracuje na základe živnostenského oprávnenia). | Z dokumentácie k obstarávaniu nezistiteľné, ale často zistiteľné z dokumentácie projektu. Tieto osoby uchádzačov často pracujú na projektovom manažmente a vystupujú v rozpočte projektu, pracovných výkazoch, pracovných zmluvách k projektu, atď. |
| Člen štatutárneho orgánu úspešného uchádzača je blízkou osobou[[20]](#footnote-20) člena štatutárneho orgánu obstarávateľa | * rovnaké priezvisko, príp. bydlisko, sídlo subjektov, alebo * náhodne identifikované príznaky z dokumentácie alebo projektu zistiteľné iba náhodne, alebo * nepriame dôkazy o neracionálnom správaní obstarávateľa |

# **9. Kolúzne správanie**

1. Kolúzne správanie znamená akúkoľvek spoluprácu medzi uchádzačmi v obstarávaní, osobami zapojenými do procesu obstarávania a ďalšími aktérmi, či už s vedomím alebo bez vedomia prijímateľa. Konkrétne môže ísť o dohodu o cenách, dohodu o rozdelení trhu, dohodu o ponuke úspešného uchádzača (tzv. bid rigging) a ďalšie[[21]](#footnote-21) .
2. Prijímateľ je povinný všetkými dostupnými zákonnými prostriedkami zamedziť kolúznemu správaniu vo všetkých druhoch hospodárskej súťaže. Pri odhaľovaní kolúzie sa odporúča oboznámiť sa s dokumentami zverejnenými Protimonopolným úradom SR na [Bid rigging vo verejnom obstarávaní Protimonopolný úrad SR](https://www.antimon.gov.sk/bid-rigging-vo-verejnom-obstaravani/?csrt=5497483076822981296).
3. V prípade identifikovania takých rizikových indikátorov, ktoré vedú k podozreniu z protiprávneho konania, vykonávateľ oznámi zistené nedostatky orgánu príslušnému konať v danej veci, ktorým je Protimonopolný úrad SR.

# **10. Zoznam rizikových indikátorov možného porušenia hospodárskej súťaže**

1. Rizikové indikátory, ktoré sú ďalej uvedené, sa zohľadňujú pri zadávaní zákaziek spadajúcich pod ZVO. V prípade zákaziek nespadajúcich pod ZVO sa rizikové indikátory vyhodnocujú primerane. Tieto rizikové indikátory predstavujú modelové správanie v procese obstarávania, ktoré by v určitých prípadoch mohlo znamenať porušenie pravidiel ochrany hospodárskej súťaže. Ide o indície, ktoré nemusia sami o sebe znamenať dôkaz o porušení pravidiel hospodárskej súťaže, avšak zvyšujú pravdepodobnosť, že v rámci daného zadávania postupu zákazky mohlo dôjsť k protiprávnemu konaniu. Tento zoznam nie je vyčerpávajúcim súhrnom všetkých rizikových situácií.
2. Odporúčame prijímateľovi, resp. osobám, ktoré poveril realizáciou obstarávania oboznámiť sa s rizikovými indikátormi a ich správnym vyhodnotením vo vzájomných súvislostiach a ďalšie činnosti vykonávať s ohľadom na dostatočné využitie tejto vedomosti.
3. Upozorňujeme prijímateľa, že potvrdenie porušenia zákona o ochrane hospodárskej súťaže môže predstavovať prekážku v ďalšom spolufinancovaní predmetného obstarávania.
4. V prípade vydania právoplatného rozhodnutia Protimonopolného úradu SR vo veci porušenia zákona o ochrane hospodárskej súťaže sa odporúča následne zvážiť aj možnosti podania žaloby pre uplatnenie prípadných nárokov na náhradu škody spôsobenej porušením práva hospodárskej súťaže v súlade so zákonom č. 350/2016 Z.z. o niektorých pravidlách uplatňovania nárokov na náhradu škody spôsobenej porušením práva hospodárskej súťaže a o zmene a doplnení niektorých zákonov v znení neskorších predpisov.
5. Zoznam rizikových indikátorov:

|  |  |
| --- | --- |
| **Názov rizikového indikátora** | **Popis rizikového indikátora** |
| Rotácia úspešných uchádzačov podľa regiónu, typu služby, tovaru alebo práce (bid rotation) | Zloženie uchádzačov, ktorí predložili ponuku, je pri viacerých súťažiach takmer rovnaké, pričom ako úspešný je vyhodnotený vždy iný uchádzač, a to v závislosti od regiónu, alebo typu služby, tovaru alebo práce alebo podľa typu zákazníkov a pod. |
| Neúspešný uchádzač je zazmluvnený úspešným uchádzačom ako subdodávateľ | Pri kontrole sa zistí skutočnosť, že s uchádzačom, ktorý bol v súťaži vyhodnotený ako neúspešný, uzavrel úspešný uchádzač v rámci plnenia predmetnej zákazky subdodávateľskú zmluvu. |
| Medzi uchádzačmi je majetkové alebo osobné prepojenie | Medzi úspešným uchádzačom a iným uchádzačom je majetkové alebo osobné prepojenie (napr. štatutár úspešného uchádzača a štatutár neúspešného uchádzača sú spoločne štatutárnymi zástupcami aj v inom subjekte (ktorý mohol alebo aj nemusel predložiť ponuku). Príslušnosť uchádzačov k jednej ekonomickej skupine, ktorí podali v postupe zadávania zákazky samostatné ponuky, sa neposudzuje ako indikátor možného protisúťažného konania |
| Niektorí uchádzači predkladajú opätovne svoju ponuku, avšak nikdy nie sú úspešní | Vo viacerých súťažiach je možné identifikovať rovnakého uchádzača, ktorý sa zúčastní postupu obstarávania, ale nikdy nie je úspešný. |
| Niektorí uchádzači predkladajú ponuku, avšak nespĺňajú rozsah požiadaviek pre účely splnenia podmienok účasti/požiadaviek na predmet zákazky | V postupoch obstarávania je možné pri kontrole zistiť, že ponuku predložili uchádzači, ktorí zjavne nespĺňajú podmienky účasti alebo požiadavky na predmet zákazky (napr. nedosahujú požadovaný obrat, nedisponujú požadovanými referenciami, predmet zákazky nie je predmetom ich podnikateľskej činnosti) |
| Dvaja alebo viacerí uchádzači predkladajú spoločnú ponuku (ako skupina dodávateľov), avšak aspoň jeden z nich je dostatočne kvalifikovaný aby mohol podať ponuku sám | V súťaži je identifikovaný dodávateľ, o ktorom je všeobecne známe, že je kvalifikovaný podať ponuku aj bez vytvorenia skupiny dodávateľov, napriek tomu sa súťaže zúčastňuje v rámci spoločnej ponuky dvoch alebo viacerých dodávateľov. V takomto prípade je ale potrebné vyhodnotiť, či podmienky zadávania zákazky naozaj neumožňovali jednotlivým uchádzačom podať ponuky samostatne (napr. ide o uchádzača, ktorý predložil ponuky do viacerých samostatných postupov zadávania zákazky vyhlásených/realizovaných v rovnakom čase a pod.). |
| Predloženie tieňovej („krycej“) ponuky (cover bidding) | * určitý uchádzač predloží cenovú ponuku, ktorá je príliš vysoká na to, aby bola akceptovaná, * určitý uchádzač predloží ponuku s podmienkami, ktoré sú pre obstarávateľa neakceptovateľné, resp. v rozpore so súťažnými podkladmi. |
| Zrušenie cenovej ponuky (bid suppresion) | * niektorí uchádzači neočakávane stiahli svoje ponuky, * pravidelní uchádzači o určitý typ zákazky nepredložili ponuku, aj keď sa očakávala ich účasť, nakoľko v iných súťažiach na obdobný predmet zákazky ponuku predložili. |
| Podozrivé schémy v stanovovaní cien | * ceny predložené uchádzačmi sa oproti úspešnej ponuke zvyšujú o pravidelný % prírastok, * na stanovenie ceny sú pri viacerých uchádzačoch použité rovnaké kalkulácie (cenový index), * výsledná suma ponuky úspešného uchádzača je neprimerane vysoká vzhľadom na sumy, ktoré vie vykonávateľ porovnať z verejne dostupných zdrojov alebo z vlastných databáz a zdrojov informácií o hodnotách podobných tovarov, prác a služieb, * v súťaži je možné pozorovať náhly pokles ponukových cien (v porovnaní s inými súťažami na obdobný predmet zákazky) pri vstupe uchádzača do súťaže, ktorý v predošlých podobných súťažiach nepredkladal ponuku, * zľavy neboli ponúknuté, aj keď ide o trh, kde sú zľavy pravidelne poskytované, * miestni dodávatelia predkladajú vyššie ceny pre miestne dodávky ako pre dodávky do vzdialenejších destinácií |
| Podozrivé vyhlásenia a správanie | * vyhlásenia naznačujúce, že určitý uchádzač pozná (nezverejnené) ceny alebo detaily ponuky iného uchádzača alebo vopred „pozná“ úspešného uchádzača, * vyhlásenia, že určití uchádzači nepredávajú tovary alebo neponúkajú služby v určitej oblasti alebo určitým odberateľom, * použitie rovnakej alebo podobnej terminológie pri vysvetľovaní ponuky alebo vysvetľovaní mimoriadne nízkej ponuky, * niekoľko uchádzačov adresovalo obstarávateľovi rovnaké žiadosti o vysvetlenie súťažných podkladov. |
| Podozrivé indície v dokumentácii z obstarávania | * dokumenty obsahujú rovnaký rukopis, druh písma (má sa na mysli menej využívaný typ písma), rovnakú formu (netýka sa prípadov, ak uchádzači predkladajú rovnaké formáty dokumentov, ktoré vytvoril obstarávateľ a sú súčasťou súťažných podkladov) alebo boli použité rovnaké kancelárske potreby (napr. ponuky sú podpísané rovnakým atramentom, sú na rovnakom kancelárskom papieri), * rovnaké chyby v jednotlivých dokumentoch, napr. pravopisné chyby, tlačiarenské chyby (rovnaké nedostatky tlače), matematické chyby (identické chyby v počítaní), * zhodné nepravidelnosti, napr. zoradenie dokumentov do ponuky s prehodenými stranami, identické chybné číslovanie strán, * dokumenty v elektronickej forme ukazujú, že ich vytvorila alebo upravovala jedna osoba, * niekoľko ponúk (alebo akýchkoľvek iných dokumentov, napr. žiadosti o vysvetlenie súťažných podkladov) je posielaných z rovnakej e-mailovej adresy, z rovnakého faxového čísla alebo naraz prostredníctvom jedného kuriéra, * dokumenty o cenových ponukách obsahujú veľký počet opráv ako, škrtanie alebo iné viditeľné zmeny, - ponuky jedného uchádzača obsahujú jednoznačný odkaz na ponuky ostatných konkurentov, v hlavičke sa vyskytujú kontaktné údaje iného uchádzača alebo využívajú hlavičkový papier konkurenta, * ponuky viacerých uchádzačov obsahujú podstatný počet rovnakých odhadov nákladov na jednotlivé položky, * doklady preukazujúce splnenie podmienok účasti boli overené tým istým notárom alebo predložené tým istým prekladateľom (spravidla v ten istý deň), pričom ide o uchádzačov, ktorí majú rôzne sídlo alebo miesto podnikania, * ponuky viacerých uchádzačov obsahovali v rámci podmienok účasti technickej alebo odbornej spôsobilosti údaje o vzdelaní a odbornej praxi tých istých expertov, aj napriek skutočnosti, že trh ponúka relatívne široké portfólio expertov tohto typu, * uchádzači predložili rovnaký opis predmetu zákazky, ktorý nie je voľne dostupný. |

# **11. PRÍLOHY**

1. Výzva na predkladanie ponúk – vzor
2. Záznam z prieskumu trhu – vzor
3. Čestné vyhlásenie k úplnosti dokumentácie z VO/O a v súlade s originálom
4. Čestné vyhlásenie prijímateľa o neprítomnosti konfliktu záujmov
5. Plán verejného obstarávania (zoznam zákaziek rovnakého/obdobného charakteru)
6. Test bežnej dostupnosti
7. Poverenie k realizácii verejného obstarávania
8. Čestné vyhlásenie k uplatňovaniu medzinárodných sankcií
9. Žiadosť o vykonanie kontroly verejného obstarávania

*Príloha č. 1 usmernenia - vzor*

**V Ý Z V A**

**na predkladanie ponúk**

1. **Identifikácia obstarávateľa:**

Názov obstarávateľa:

Adresa sídla/miesta podnikania:

Štatutárny zástupca:

IČO:

Kontaktná osoba:

tel. č.: e-mail:

adresa hlavnej stránky obstarávateľa (URL):

1. **Názov zákazky:**
2. **Druh zákazky:** Zákazka na dodanie služby/tovaru/stavebná práca
3. **Predpokladaná hodnota zákazky**: (uviesť cenu v EUR bez DPH, ak relevantné)
4. **Miesto a termín dodania predmetu zákazky**: (uviesť presné miesto dodania, napr. adresu, parcelné číslo, číslo haly ... )
5. **Opis predmetu zákazky:**

(v prípade rozsiahlejšieho opisu – doplniť zvlášť ako prílohu č. 1 výzvy)

1. **Spôsob určenia ceny:** 
   1. Navrhovaná zmluvná cena musí byť stanovená podľa zákona NR SR č.18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon Národnej rady Slovenskej republiky č. [18/1996 Z. z.](https://www.slov-lex.sk/pravne-predpisy/SK/ZZ/1996/18/) o cenách v znení neskorších predpisov.
   2. Navrhovaná zmluvná cena musí byť špecifikovaná ako maximálna a pevne daná. Akékoľvek zmeny sa môžu robiť len na základe písomnej dohody oboch zmluvných strán. Uchádzačom navrhovaná zmluvná cena bude vyjadrená v eurách s presnosťou na dve desatinné miesta.
   3. Ak je uchádzač platcom dane z pridanej hodnoty (ďalej len “DPH”), navrhovanú zmluvnú cenu uvedie:
      * + Navrhovaná celková zmluvná cena bez DPH,
        + Sadzba DPH v % a vyčíslená hodnota DPH,
        + Navrhovaná celková zmluvná cena vrátane DPH.

1.4. Ak uchádzač nie je platcom DPH, upozorní na to v návrhu plnenia kritérií

1. **Výsledok verejného obstarávania**

Výsledkom verejného obstarávania bude **zmluva...../objednávka** uzatvorená s úspešným uchádzačom (pozn. prípade iná forma zmluvného vzťahu). Návrh zmluvy tvorí prílohu č. 2 tejto výzvy (*pozn. návrh zmluvy musí byť v súlade s podmienkami uvedenými vo výzve, návrh zmluvy nemusí byť samostatnou prílohou výzvy v prípade, že podmienky plnenia budú uvedené priamo vo výzve).*

1. **Požadovaná lehota, resp. trvanie objednávky/zmluvy :** - odporúča sa uviesť v dňoch alebo mesiacoch, nie konkrétny dátum, pričom je potrebné špecifikovať moment začiatku plynutia lehoty
2. **Hlavné podmienky financovania a platobné dojednania: - uviesť informáciu o zálohových platbách – či budú poskytnuté a akým spôsobom, splatnosť faktúr**
3. **Podmienky účasti**

Uchádzač musí byť oprávnený poskytovať službu/dodávať tovar resp. uskutočňovať prácu, ktorá zodpovedá predmetu zákazky.

**Uchádzač nemusí predkladať v ponuke doklad o oprávnení** poskytovať službu, dodávať tovar resp. uskutočňovať prácu, ktorá zodpovedá predmetu zákazky v súlade s prvou vetou. **Túto skutočnosť si overí verejný obstarávateľ sám v príslušnom registri**, v ktorom je uchádzač zapísaný.

1. **Kritériá na vyhodnotenie ponúk a pravidlá ich uplatnenia**

***Príklad1:*** *Obstarávateľ stanovil 1 kritérium na vyhodnotenie ponúk:*

***Najnižšia cena za celý predmet zákazky v EUR vrátane DPH***

* + - *Uchádzač predloží Návrh na plnenie kritérií vrátane vyplnenej Cenovej tabuľky uvedený v Prílohe č. 3 tejto výzvy.*
    - *Uchádzač v cene predmetu zákazky uvedie pre každú požadovanú položku aj jednotkovú cenu. Celková cena je daná súčinom jednotkovej ceny a množstva uvedeného v zozname položiek.*

***Pravidlá pre uplatnenie a spôsob vyhodnotenia kritéria sú nasledujúce:***

***Úspešným uchádzačom sa stane uchádzač, ktorý vo svojej ponuke predloží najnižšiu cenu za celý predmet zákazky v EUR vrátane DPH. Ako druhý v poradí sa umiestni uchádzač, ktorý vo svojej ponuke predloží druhú najnižšiu cenu za predmet zákazky v EUR vrátane DPH, atď.***

***Príklad1:*** *Obstarávateľ stanovil 2 kritériá na vyhodnotenie ponúk:*

***Kritérium A: Cena – váha kritéria 70%***

***Kritérium B: Lehota – váha kritéria 30%***

***Pravidlá pre uplatnenie a spôsob vyhodnotenia kritéria sú nasledujúce:***

*Každá predložená ponuka bude hodnotená za všetky uvedené kritéria A B. Celkové hodnotenie predloženej ponuky sa určí ako súčet pridelených bodov za jednotlivé kritériá t.j. podľa vzorca: H =HA + HB kde H je celkové hodnotenie ponuky, HA je hodnotenie ponuky z pohľadu kritéria A, HB je hodnotenie ponuky z pohľadu kritéria B.*

*Maximálny počet bodov za kritérium A sa pridelí ponuke uchádzača s najnižšou navrhovanou hodnotou v príslušnom kritériu. Pri ostatných ponukách sa určí úmerou. Úmera sa vypočíta ako podiel najnižšej navrhovanej hodnoty za príslušné kritérium a navrhovanej hodnoty príslušného kritéria aktuálne hodnotenej ponuky, vynásobený maximálnym počtom bodov pre príslušné kritérium. Hodnotenie ponuky z pohľadu kritéria A sa určí podľa vzorca: HA = 70 \* (Amin / A) kde Amin je najnižšia navrhovaná celková cena zo všetkých hodnotených ponúk A je navrhovaná celková cena hodnotenej ponuky Znak ,,\*“ predstavuje matematické znamienko súčinu. Cena musí byť vyjadrená kladným číslom na dve desatinné miesta.*

*Hodnotenie ponuky z pohľadu kritéria B sa určí podľa vzorca: HB = 30 \* (Bmin / B) kde Bmin je najnižšia navrhovaná celková cena zo všetkých hodnotených ponúk B je navrhovaná celková cena hodnotenej ponuky Znak ,,\*“ predstavuje matematické znamienko súčinu. Cena musí byť vyjadrená kladným číslom na dve desatinné miesta.*

*Úspešným uchádzačom v tomto postupe zadávania zákazky sa stane uchádzač, ktorého ponuka po súčte dosiahnutých bodov za všetky hodnotené kritériá na vyhodnotenie ponúk dosiahne najvyšší počet bodov. V prípade rovnosti bodov získaných dvomi, resp. viacerými uchádzačmi, bude rozhodujúcim kritériom najvyšší počet bodov za hodnotiace kritérium*.

1. **Lehota na predkladanie ponúk uplynie dňa:...... do:** ..... Ponuky predložené po uplynutí tejto lehoty nebudú akceptované.
2. **Miesto a spôsob predloženia ponúk**

Ponuky je možné predkladať prostredníctvom e-mailu na adresu .........., v lehote na predkladanie ponúk.

1. **Obsah ponuky uchádzača**

Uchádzač predloží v elektronickej e-mailovej (pozn. resp., prostredníctvom iného komunikačného prostriedku – obstarávateľ bližšie špecifikuje)ponuke:

**Identifikačné údaje uchádzača:** (obchodné meno a sídlo uchádzača, IČO, DIČ, IČ pre daň, telefón, fax, e-mail, webová stránka, bankové spojenie, č. účtu a pod.) s uvedením predmetu zákazky, na ktorú sa ponuka predkladá.

Vyplnený, podpísaný (opečiatkovaný) **Návrh na plnenie kritérií s nacenenými položkami.** Návrh na plnenie kritérií tvorí **Prílohu č. 3** tejto výzvy.

1. **Jazyk, v ktorom možno predložiť ponuky je slovenský jazyk.**

Ak je doklad alebo dokument vyhotovený v cudzom jazyku, predkladá sa spolu s jeho prekladom do štátneho jazyka (pozn. ak ponuka nie je predložená v štátnom jazyku, preklad ponuky môže zabezpečiť aj obstarávateľ); to neplatí pre ponuky, doklady a dokumenty vyhotovené v českom jazyku. Ak sa zistí rozdiel v ich obsahu, rozhodujúci je preklad do štátneho jazyka.

**Prílohy k Výzve na predkladanie ponúk[[22]](#footnote-22):**

Príloha č. 1 – alt. Opis predmetu zákazky

Príloha č. 2 – Návrh zmluvy (ak relevantné)

Príloha č. 3 – Návrh na plnenie kritérií – cenová ponuka

V.........dňa.................. ...............................................

Meno a podpis

*Príloha č. 2 usmernenia – vzor:*

**Záznam z prieskum trhu[[23]](#footnote-23)**

|  |  |
| --- | --- |
| 1. Názov prijímateľa: | .......................................................................... |
| 2. Názov zákazky: | .......................................................................... |
| 3. Predmet zákazky[[24]](#footnote-24): | .......................................................................... |
| 4. Druh zákazky (tovar/služba/práce): | .......................................................................... |
| 5. Názov projektu a kód: | .......................................................................... |
| 6. Spôsob vykonania prieskumu trhu[[25]](#footnote-25): | .......................................................................... |
| 1. Kritérium/kritériá na vyhodnocovanie ponúk[[26]](#footnote-26): 2. Podrobný popis predmetu zákazky[[27]](#footnote-27): | ......................................................................... |

1. Identifikovanie podkladov, na základe ktorých bol prieskum vykonaný[[28]](#footnote-28):
   1. zoznam oslovených dodávateľov[[29]](#footnote-29):

|  |  |  |  |  |  |
| --- | --- | --- | --- | --- | --- |
| **Názov dodávateľa** | **Dátum**  **oslovenia** | **Spôsob oslovenia** | **Oprávnenie dodávať**  **predmet zákazky** (áno/nie) | **Kde bolo overené oprávnenie**  **dodávať predmet zákazky**[[30]](#footnote-30) | **Prijatá ponuka:** áno/nie |
|  |  |  |  |  |  |
|  |  |  |  |  |  |
|  |  |  |  |  |  |

Pozn. V prípade oslovených potenciálnych dodávateľov prijímateľ uvedie aj skutočnosti, na základe ktorých oslovil práve vybraných potenciálnych dodávateľov, napr. odkaz na verejne dostupné zdroje, z ktorých vyplýva, že predmetní potenciálni dodávatelia podnikajú v predmete zákazky, resp. akékoľvek iné skutočnosti, či informácie, resp. predchádzajúcu skúsenosť, na základe ktorých prijímateľ oslovil práve predmetných potenciálnych dodávateľov so žiadosťou o predloženie ponuky.

* 1. zoznam predložených ponúk[[31]](#footnote-31):

|  |  |  |  |  |
| --- | --- | --- | --- | --- |
| **Názov a sídlo uchádzača, ktorý predložil ponuku** | **Dátum a čas predloženia/ dátum vyhodnotenia** | **Návrh na plnenie kritéria**[[32]](#footnote-32) | **Vyhodnotenie splnenia podmienok[[33]](#footnote-33)** | **Poznámka** |
|  |  |  |  |  |
|  |  |  |  |  |
|  |  |  |  |  |

* 1. zoznam identifikovaných cenníkov/zmlúv/plnení[[34]](#footnote-34):

|  |  |  |  |
| --- | --- | --- | --- |
| **Identifikácia zdroja údaju** | **Odkaz na webovú stránku**  (ak relevantné) | **Identifikovaná suma/hodnota kritéria** | **Poznámka** |
|  |  |  |  |
|  |  |  |  |
|  |  |  |  |

1. Zoznam vylúčených uchádzačov a dôvod ich vylúčenia: .............................................................

11. Identifikácia úspešného uchádzača: .............................................................

12. Cena ponuky úspešného uchádzača s DPH:.............................................................

13. Cena ponuky úspešného uchádzača bez DPH: .............................................................

14. Spôsob vzniku záväzku[[35]](#footnote-35): .............................................................

15. Podmienky realizácie zmluvy[[36]](#footnote-36): .............................................................

16. Miesto a dátum vykonania prieskumu: .............................................................

17. Meno, funkcia, dátum a podpis zodpovednej osoby/osôb: .............................................................

18. Prílohy[[37]](#footnote-37):

*Príloha č. 3 usmernenia – vzor:*

**Čestné vyhlásenie k úplnosti dokumentácie z VO/O**

**a súladu s originálom[[38]](#footnote-38)**

Ja, dolu podpísaný (titul, meno, priezvisko) :

ako štatutárny orgán prijímateľa49 :

realizujúceho projekt s názvom:

týmto

**čestne vyhlasujem,**

že **dokumentácia z verejného obstarávania/obstarávania[[39]](#footnote-39)**: (*uvedie* sa *presná identifikácia zákazky)* ktorú predkladám na kontrolu **je úplná, kompletná a je totožná s originálom dokumentácie z verejného obstarávania/obstarávania**. Zároveň vyhlasujem, že som si vedomý, že na základe predloženej dokumentácie vykoná vykonávateľ kontrolu a rozhodne o pripustení alebo nepripustení výdavkov súvisiacich s predmetným verejným obstarávaním/obstarávaním do financovania, resp. o zastavení poskytovania prostriedkov mechanizmu alebo ich časti alebo ďalších krokoch, ktoré bude potrebné zo strany vykonávateľa vykonať na základe výsledkov kontroly tejto dokumentácie.

Čestné vyhlásenie sa vzťahuje na všetku predloženú dokumentáciu z VO/O, t.j. aj na dokumentáciu predloženú elektronicky.

|  |  |
| --- | --- |
| Meno a priezvisko, titul: |  |
| Funkcia: |  |
| Podpis a pečiatka: |  |
| Dátum a miesto: |  |

Príloha: Zoznam predkladanej dokumentácie

*Príloha č. 4 usmernenia – vzor:*

**ČESTNÉ VYHLÁSENIE**

**o neprítomnosti konfliktu záujmov** **v rámci zákazky predkladanej na kontrolu vykonávateľovi**

**Názov projektu**:

**Číslo projektu**:

**Názov zákazky**:

**Presná identifikácia zákazky :**

**Fáza postupu zadávania zákazky, v rámci ktorej sa vyhlásenie predkladá**:

Ja, dolu podpísaný/á, ............................(meno a priezvisko, titul, funkcia/pozícia), ako zainteresovaná osoba, čestne vyhlasujem, že:

* poznám definíciu konfliktu záujmov, podľa ktorej konflikt záujmov zahŕňa prinajmenšom každú situáciu, keď osoby na strane verejného obstarávateľa/obstarávateľa alebo poskytovateľa služieb verejného obstarávania/obstarávania konajúceho v mene verejného obstarávateľa/obstarávateľa, ktorí sú zapojení do vykonávania postupu verejného obstarávania/obstarávania alebo môžu ovplyvniť výsledok tohto postupu (bez nutnosti ich zapojenia), majú priamo alebo nepriamo finančný, ekonomický alebo iný osobný záujem, ktorý možno vnímať ako ohrozenie ich nestrannosti a nezávislosti v súvislosti s daným postupom verejného obstarávania/obstarávania,
* nenastali skutočnosti identifikujúce možný konflikt záujmov v zmysle článku 61 [[40]](#footnote-40) nariadenia Európskeho parlamentu a Rady (EÚ, EURATOM) č. 2018/1046 o rozpočtových pravidlách, ktoré sa vzťahujú na všeobecný rozpočet Únie v platnom znení,
* súčasne vyhlasujem, že v predmetnej zákazke nenastali skutočnosti kvalifikované ako konflikt záujmov v Usmernení k procesu obstarávania pre projekty financované z Plánu obnovy a odolnosti,
* podľa mojich vedomostí nie som v žiadnom konflikte záujmov, pokiaľ ide o subjekty, ktoré sa zúčastnili prípravných trhových konzultácií, podali žiadosť o účasť a/alebo predložili ponuku v rámci tejto zákazky, či už ako jednotlivci alebo členovia skupiny dodávateľov, alebo ako navrhovaní subdodávatelia,
* ak zistím alebo ak sa počas výberu/vyhodnotenia podmienok účasti/požiadaviek na predmet zákazky/kritérií na vyhodnotenie ponúk/plnenia alebo zmeny zmluvy ukáže, že takýto konflikt záujmov existuje alebo vznikol, okamžite to oznámim verejnému obstarávateľovi/komisii na vyhodnotenie ponúk a v prípade zistenia konfliktu záujmov sa prestanem zúčastňovať na postupe hodnotenia a všetkých súvisiacich činnostiach spojených so zadávaním zákazky,
* som oboznámený/á so skutočnosťou, že v prípade, ak vykonávateľ alebo iný kontrolný a auditný orgán zistí v predmetnej zákazke konflikt záujmov, uvedené zistenie môže mať vplyv na oprávnenosť výdavkov a následné vylúčenie zákazky z financovania v plnom rozsahu,
* zachovám dôvernosť všetkých mne zverených záležitostí. Nebudem poskytovať žiadne dôverné informácie, ktoré mi budú sprístupnené alebo ktoré odhalím. Informácie mne poskytnuté nezneužijem na žiadne nežiaduce účely. Konkrétne súhlasím, že budem so všetkými informáciami alebo dokumentmi mne zverenými alebo mnou odhalenými alebo vypracovanými počas hodnotenia alebo na základe hodnotenia nakladať zodpovedne a dôverne a súhlasím, že budú použité výhradne na účely tohto hodnotenia a nebudú zverejnené žiadnej tretej strane.

Miesto a dátum

...............................................

Meno a podpis

*Príloha č. 5 usmernenia – vzor:*

**Plán verejného obstarávania (zoznam zákaziek rovnakého/obdobného charakteru)**

|  |  |
| --- | --- |
| **1. Identifikácia zákazky predloženej na administratívnu kontrolu** | |
| Názov predmetu zákazky |  |
| Stručný opis predmetu zákazky |  |
| Predpokladaná hodnota zákazky |  |
| Členenie zákaziek podľa predpokladanej hodnoty\*\* |  |
| Názov a číslo projektu |  |
| Dátum vyhlásenia zákazky |  |

|  |  |  |  |  |  |
| --- | --- | --- | --- | --- | --- |
| **2. Zoznam vykonaných/plánovaných zákaziek v danom roku s podobným predmetom zákazky** | | | | | |
| Názov predmetu zákazky | Stručný opis predmetu zákazky (+ názov a číslo projektu) | Predpokladaná hodnota zákazky/Hodnota zákazky bez DPH\* | Členenie zákaziek podľa predpokladanej hodnoty\*\* | Postup zadávania zákazky\*\*\* | Plánovaný dátum vyhlásenia/Dátum vyhlásenia zákazky |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
| \* v prípade, ak už bola zákazka zrealizovaná, uvedie sa výsledná suma a v prípade, ak je zákazka plánovaná v budúcnosti, uvedie sa predpokladaná hodnota zákazky | | | | | |
| \*\* nadlimitná; podlimitná; výnimka zo zákona | | |  |  |  |
| \*\*\* verejná súťaž; užšia súťaž; dynamický nákupný systém **(DNS)**; rokovacie konanie so zverejnením; priame rokovacie konanie **(PRK)**; súťažný dialóg; súťaž návrhov; inovatívne partnerstvo; elektronická platforma; výnimka zo zákona, atď. | | | | | |
|  |  |  |  |  |  |

Meno, funkcia, dátum a podpis zodpovednej osoby/osôb: ............................................................

*Príloha č. 6 usmernenia – vzor:*

**Test bežnej dostupnosti**

**(v prípade voľby zjednodušeného postupu pre zákazky na bežné tovary a služby)**

**Druh a názov zákazky:** ...........................................................................................

**Predpokladaná hodnota zákazky:** ...........................................................................................

**Nižšie uvedené podmienky uvedené v ustanovení § 2 ods. 5 písm. o) ZVO sú vymedzené kumulatívnym spôsobom a pri „teste bežnej dostupnosti“ musí byť naplnená každá z uvedených podmienok:**

|  |  |  |  |
| --- | --- | --- | --- |
| Tovary, stavebné práce alebo služby na trhu | | Áno | Nie |
| 1 | sú ponúkané v podobe, v ktorej sú bez väčších úprav ich vlastností alebo prvkov aj dodané, poskytnuté alebo uskutočnené – t. j. neboli špecifikované jedinečné požiadavky |  |  |
| 2 | sú spravidla v podobe, v akej sú dodávané, poskytované alebo uskutočňované pre verejného obstarávateľa a obstarávateľa, dodávané, poskytované alebo uskutočňované aj pre spotrebiteľov a iné osoby na trhu – t. j. nebolo potrebné ich upraviť (ich vlastnosti, podobu) |  |  |

V prípade, ak sú odpovede na otázky č. 1 – 2 **ÁNO,** je možné uviesť, že predmet zákazky je v danom čase bežne dostupný na trhu.

**Nižšie uvedené podmienky uvedené v ustanovení § 2 ods. 6 a 7 stanovujú podporné pravidlo, ktoré by malo uľahčiť správnu kategorizáciu vo vzťahu k bežnej dostupnosti na trhu:**

|  |  |  |  |
| --- | --- | --- | --- |
| **Tovary, stavebné práce alebo služby na trhu** | | **Áno** | **Nie** |
| 3 | sú určené na uspokojenie bežných prevádzkových potrieb |  |  |
| 4 | sú spotrebného charakteru |  |  |

V prípade, ak sú odpovede na otázky č. 3-4 **ÁNO,** je pravdepodobné, že predmet zákazky je v danom čase bežne dostupný na trhu.

Prijímateľ berie na vedomie, že uvedenie nepravdivých informácií v tomto vyhlásení je možné považovať za podstatné porušenie zmluvy o poskytnutí nenávratného finančného príspevku.

|  |  |  |
| --- | --- | --- |
| Záver\*: | Bežne dostupný/á tovar, služba | Nie bežne dostupný/á tovar, služba |

Nehodiace sa preškrtnite

Prijímateľ uvedie konkrétne dôvody, na základe ktorých formuloval svoje odpovede k podmienkam č. 1 až 2 vo vzťahu k danému predmetu zákazky.

Meno, funkcia, dátum a podpis zodpovednej osoby/osôb: ............................................................

*Príloha č. 7 usmernenia – vzor:*

**Poverenie k realizácií verejného obstarávania**

**1. Identifikácia verejného obstarávateľa:**

**Verejný obstarávateľ v zmysle § XX ods. XX písm. XX zákona** č. 343/2015 Z. z. o verejnom obstarávaní a o zmene a doplnení niektorých zákonov **(ďalej len “ZVO”):**

**Názov verejného obstarávateľa**

Sídlo:

Štatutárny zástupca:

IČO:

Tel.:

Fax:

E-mail: xxx@xxx.sk

Internetová stránka: [www.yyy.sk](http://www.yyy.sk)

**2. Identifikácia poverenej osoby:**

Meno, priezvisko, titul:

Adresa trvalého pobytu:

Číslo OP:

**3. Predmet obstarávania:** (predmet a názov zákazky, stručný opis zákazky)

**4. Predpokladaná hodnota zákazky: XX EUR bez DPH**

**5.** Verejný obstarávateľ definovaný v bode 1 tohto poverenia, týmto poveruje osobu definovanú v bode 2 tohto poverenia k realizácií verejného obstarávania zákazky definovanej v bode 3 tohto poverenia, v súlade so ZVO.

**Poverená osoba svojim podpisom poverenie prijíma.**

*..................................................... .............................................................*

***Za verejného obstarávateľa Poverená osoba***

*Príloha č. 8 usmernenia – vzor:*

**ČESTNÉ VYHLÁSENIE**

**k uplatňovaniu medzinárodných sankcií**

**Obchodné meno uchádzača**: ......................................................................................

**Adresa/sídlo uchádzača**: ......................................................................................

**IČO**: ......................................................................................

**Čestne vyhlasujem,**

že v spoločnosti, ktorú zastupujem a ktorá vykonáva plnenie zákazky, nefiguruje ruská účasť, ktorá prekračuje limity stanovené v článku 5k nariadenia Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine v znení nariadenia Rady (EÚ) č. 2022/578 z 8. apríla 2022.

Predovšetkým vyhlasujem, že:

(a) uchádzač, ktorého zastupujem (a žiadna zo spoločností, ktoré sú členmi nášho konzorcia), nie je ruským štátnym príslušníkom ani fyzickou alebo právnickou osobou, subjektom alebo orgánom so sídlom v Rusku;

(b) uchádzač, ktorého zastupujem (a žiadna zo spoločností, ktoré sú členmi nášho konzorcia), nie je právnickou osobou, subjektom alebo orgánom, ktorých vlastnícke práva priamo alebo nepriamo vlastní z viac ako 50 % subjekt uvedený v písmene a) tohto odseku;

(c) ani ja, ani spoločnosť, ktorú zastupujeme, nie sme fyzická alebo právnická osoba, subjekt alebo orgán, ktorý koná v mene alebo na príkaz subjektu uvedeného v písmene a) alebo b) uvedených vyššie;

(d) subjekty uvedené v písmenách a) až c) nemajú účasť vyššiu ako 10 % hodnoty zákazky v subdodávateľovi, dodávateľovi alebo v subjekte, na ktorého kapacity sa dodávateľ, ktorého zastupujem spolieha

Zároveň čestne vyhlasujem, že táto ponuka/žiadosť o účasť a realizácia plnenia podľa zmluvy, ktorá bude výsledkom daného verejného obstarávania zo strany hospodárskeho subjektu, ktorý zastupujem, nie je v rozpore so zákonom č. 289/2016 Z. z. o vykonávaní medzinárodných sankcií v znení neskorších predpisov, a teda najmä neporušuje akúkoľvek medzinárodnú sankciu upravenú v akomkoľvek predpise o medzinárodnej sankcii podľa § 2 písm. b) zákona č. 289/2016 Z. z. o vykonávaní medzinárodných sankcií v znení neskorších predpisov.

V ............................................. dňa............................ ........................................................................

meno, priezvisko, funkcia oprávnenej osoby a podpis

oprávnenej osoby konať za záujemcu/uchádzača

*Príloha č. 9 usmernenia – vzor:*

**Žiadosť o vykonanie kontroly verejného obstarávania**

**Základné informácie**

**Vykonávateľ:** Ministerstvo investícií, regionálneho rozvoja a informatizácie Slovenskej republiky

**Názov komponentu:**

**Číslo opatrenia (investícia/reforma/projekt):**

**IDENTIFIKÁCIA PROJEKTU**

**Názov projektu:**

**Identifikačné číslo projektu:**

**Dátum účinnosti Zmluvy o PPM:**

**Identifikácia PRIJÍMATEĽA**

**Názov prijímateľa:**

**Adresa (ulica č., PSČ, obec):**

**IČO:**

**KONTAKTNÉ OSOBY VO VECI KOMUNIKÁCIE**

**Meno a priezvisko:**

**Pozícia:**

**Telefonický kontakt:**

**e-mail:**

**ŠTATUTÁRNI ZÁSTUPCOVIA VO VECI PODPISOVANIA**

**Meno a priezvisko:**

**Pozícia:**

**IDENTIFIKÁCIA ZÁKAZKY**

**Názov zákazky:**

**Druh zákazky podľa predmetu obstarania:**

**Druh zákazky podľa predpokladanej hodnoty zákazky:**

**Druh zákazky podľa postupu:**

**Predpokladaná hodnota zákazky v EUR bez DPH:**

**Identifikátor zákazky[[41]](#footnote-41):**

**Elektronická aukcia áno/nie:**

**PONUKA ÚSPEŠNÉHO UCHÁDZAČA**

**Názov dodávateľa:**

**IČO dodávateľa:**

**Hodnota zákazy bez DPH:**

**Hodnota zákazky s DPH:**

**Dátum účinnosti zmluvy:**

**Link na zverejnenú zmluvu:**

**Zoznam príloh[[42]](#footnote-42)**

|  |
| --- |
| **Dokumentácia predkladaná v papierovej forme** |
| **xx** |
| **Dokumentácia predkladaná v elektronickej forme (na CD/DVD/USB, prostredníctvom UPVS a pod.)** |
| **xx** |
| **Dokumentácia predkladaná prostredníctvom profilu na UVO podľa § 64 zákona č. 343/2015 Z.z. o VO** |
| **xx** |

**Meno a priezvisko osoby, ktorá koná za Prijímateľa:**

**V ..............................................., dňa .............................. podpis: ...............................................**

1. Pokiaľ napr. prijímateľ uzavrel zmluvu s dodávateľom pred 31.3.2022, pričom nepostupoval podľa pravidiel zadávania zákaziek (či už podľa ZVO, alebo iných záväzných pokynov a pravidiel vykonávateľa) a výdavky z plnenia tejto zmluvy si bude nárokovať z mechanizmu POO, takéto výdavky nebudú pripustené do financovania. [↑](#footnote-ref-1)
2. Vydanej ÚVO, ktorá je dostupná na <https://www.uvo.gov.sk/metodika-vzdelavanie/vseobecne-metodicke-materialy> . [↑](#footnote-ref-2)
3. situácia zahŕňa napr. aj prípady vzťahujúce sa na projekty predložené do programov priamo riadených z úrovne EK, kedy je dodávateľ uvedený už priamo v projektoch predložených a schválených z úrovne EK. [↑](#footnote-ref-3)
4. Prijímateľ predkladá dokumenty z obstarávania na kontrolu vykonávateľovi vo fáze finančnej kontroly obstarávania, resp. vo fáze administratívnej finančnej kontroly žiadosti o platbu. [↑](#footnote-ref-4)
5. Aktuálnou cenovou ponukou sa rozumejú cenové ponuky, pri ktorých z časového hľadiska nie je rozdiel medzi dátumami vyhotovenia porovnávaných cenových ponúk viac ako 6 mesiacov. Ak sú cenové ponuky staršie ako 6 mesiacov, prijímateľ je povinný zdôvodniť túto skutočnosť (napr. že cena na trhu nezaznamenala zmenu). [↑](#footnote-ref-5)
6. Odporúčame osloviť viacerých potenciálnych dodávateľov, keďže prieskum trhu je úspešný vtedy, ak boli získané/identifikované minimálne dve porovnateľné cenové ponuky. [↑](#footnote-ref-6)
7. Ide najmä o cenové ponuky na zákazky, ktoré majú charakter zákaziek spadajúcich pod §1 ods. 2 až 15 ZVO, resp. cenové ponuky, ktoré žiadateľ získal ešte pred predložením ŽoPPM. [↑](#footnote-ref-7)
8. V prípade, ak prijímateľ použije internetový prieskum ako doplnkový nástroj na overenie hospodárnosti výdavkov k prieskumu trhu realizovaného priamym oslovením, je postačujúce identifikovať minimálne jednu ďalšiu cenovú ponuku. [↑](#footnote-ref-8)
9. <http://ec.europa.eu/regional_policy/sk/information/publications/guidelines/2015/public-procurement-guidance-for-practitioners> [↑](#footnote-ref-9)
10. <https://www.uvo.gov.sk/metodika-vzdelavanie/vseobecne-metodicke-materialy> [↑](#footnote-ref-10)
11. [Analytické výstupy - ÚVO (gov.sk)](https://www.uvo.gov.sk/dohlad/analyticke-vystupy) [↑](#footnote-ref-11)
12. <https://www.uvo.gov.sk/dohlad/koordinacny-vybor> [↑](#footnote-ref-12)
13. [Innovation procurement - European Commission (europa.eu)](https://commission.europa.eu/funding-tenders/tools-public-buyers/innovation-procurement_en) [↑](#footnote-ref-13)
14. [Spoločensky zodpovedné verejné obstarávanie - ÚVO (gov.sk)](https://www.uvo.gov.sk/metodika-vzdelavanie/tematicke-materialy/spolocensky-zodpovedne-verejne-obstaravanie) [↑](#footnote-ref-14)
15. <https://eur-lex.europa.eu/legal-content/SK/TXT/HTML/?uri=CELEX:52021XC0409(01)&from=SK> [↑](#footnote-ref-15)
16. Zákon č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov v znení neskorších predpisov. [↑](#footnote-ref-16)
17. Osoba, ktorá má odbornú spôsobilosť a skúsenosti v príslušnej oblasti. Prijímateľ musí vedieť preukázať odbornú spôsobilosť a skúsenosti v príslušnej oblasti. [↑](#footnote-ref-17)
18. Neprimeraná cena vyplýva z § 12 ods. 1 až 3 zákona č. 18/1996 Z. z. o cenách v znení neskorších predpisov. [↑](#footnote-ref-18)
19. [Rozhodnutie Predsedu ÚVO č. s. 14562-P/2022](https://www.uvo.gov.sk/dohlad/rada-uradu/preskumanie-mimo-odvolacieho-konania/prehlad-rozhodnuti-v-mimo-odvolacom-konani/rozhodnutie-download/13510?cHash=8ac75f9831e89a066e07a68d0ad15b7c) [↑](#footnote-ref-19)
20. § 116 a 117 zákona č. 40/1964 Zb. Občiansky zákonník v znení neskorších predpisov. [↑](#footnote-ref-20)
21. Z pohľadu možného porušenia hospodárskej súťaže podľa zákona č. 187/2021 Z. z. o ochrane hospodárskej súťaže, konkrétne dohôd obmedzujúcich súťaž podľa § 4 zákona o ochrane hospodárskej súťaže. [↑](#footnote-ref-21)
22. Prílohy k Výzve na predkladanie ponúk si prijímateľ vypracuje individuálne. [↑](#footnote-ref-22)
23. Aplikovateľný pre procesy obstarávania (t.j. pre osoby, ktoré nie sú verejnými obstarávateľmi ani obstarávateľmi) [↑](#footnote-ref-23)
24. V prípade internetového prieskumu sa vyžaduje uviesť celý opis predmetu zákazky. Môže tvoriť aj prílohu tohto záznamu [↑](#footnote-ref-24)
25. Uviesť aký: a) oslovenie dodávateľov a následného predloženia cien alebo ponúk,

    b) na základe internetového prieskumu cez cenníky, katalógy a iné zdroje s možnou identifikáciou hodnoty tovaru/služby/ práce, [↑](#footnote-ref-25)
26. Napr. najnižšia cena, pričom je potrebné uviesť, či kritériom je cena s DPH alebo bez DPH. [↑](#footnote-ref-26)
27. Podrobný popis predmetu zákazky sa uvedie napr. v prípadoch, ak bol výber dodávateľa realizovaný internetovým prieskumom, kedy sa nezasiela výzva na predkladanie ponúk. Podrobný opis obsahuje presnú špecifikáciu tovaru alebo poskytovaných služieb, parametrov tovaru/poskytovaných služieb, ich rozsah, vlastnosti, trvanie, kvalitu atď. [↑](#footnote-ref-27)
28. Vybrať z voľby a), b), c) alebo ich kombináciu podľa spôsobu vykonania prieskumu. [↑](#footnote-ref-28)
29. Vyžadujú sa minimálne dvaja oslovení dodávatelia. [↑](#footnote-ref-29)
30. Napr. Obchodný register, Živnostenský register. [↑](#footnote-ref-30)
31. Vrátane identifikácie uchádzačov, ktorí ponuku predložili. [↑](#footnote-ref-31)
32. Kritéria na vyhodnotenie ponúk - napr. suma ponuky v EUR vrátane informácie, či je suma s DPH alebo bez DPH. [↑](#footnote-ref-32)
33. Uviesť podmienky, ak boli stanovené (napr. podmienky účasti alebo iné predkontraktačné podmienky, požiadavky na predmet zákazky, podmienka oprávnenia dodávať predmet zákazky - pozn. uviesť spôsob overenia napr. ORSR. [↑](#footnote-ref-33)
34. Vyžadujú sa minimálne dva identifikované zdroje . [↑](#footnote-ref-34)
35. Napr. zmluva o dielo, zmluva o dodávke tovaru, zmluva o poskytnutí služieb, objednávka. [↑](#footnote-ref-35)
36. Uviesť minimálne v rozsahu: lehota plnenia a miesto realizácie. [↑](#footnote-ref-36)
37. Uviesť a priložiť všetky prílohy / dokumenty vzťahujúce k zadávaniu zákazky / vykonania prieskumu trhu. [↑](#footnote-ref-37)
38. Uvedená povinnosť predkladania čestného vyhlásenia sa rovnako vzťahuje aj na každé dopĺňanie dokumentácie z VO/O. [↑](#footnote-ref-38)
39. Nehodiace sa odstráni. [↑](#footnote-ref-39)
40. Účastníci finančných operácií a iné osoby vrátane národných orgánov na akejkoľvek úrovni, ktoré sú zapojené do plnenia rozpočtu na základe priameho, nepriameho a zdieľaného riadenia vrátane jeho prípravných aktov, auditu alebo kontroly, nesmú podniknúť žiadne kroky, ktoré môžu priviesť ich vlastné záujmy do konfliktu so záujmami Únie. Ku konfliktu záujmov dochádza vtedy, keď je ohrozený nestranný a objektívny výkon funkcií účastníka finančnej operácie alebo inej osoby z rodinných alebo citových dôvodov, z dôvodov politickej alebo národnej príslušnosti, ekonomického záujmu alebo akéhokoľvek iného priameho alebo nepriameho osobného záujmu.

    [↑](#footnote-ref-40)
41. Prijímateľ je v prípade nadlimitných a podlimitných zákaziek VO povinný sprístupniť elektronickú podobu kompletnej dokumentácie pre účely výkonu kontroly Vykonávateľovi, a to zriadením prístupu do elektronického prostriedku použitého na elektronickú komunikáciu. [↑](#footnote-ref-41)
42. Súčasťou elektronickej podoby dokumentácie sú aj auditné záznamy o všetkých úkonoch vykonaných v použitom elektronickom prostriedku. Na účely kontroly oprávnenosti osôb, ktoré podpisujú zmluvu/rámcovú dohodu, ktorá je výsledkom postupu zadávania zákazky nepostačuje uviesť odkaz na webové sídlo CRZ, ale je potrebné predložiť zmluvu/rámcovú dohodu, z ktorej je možné identifikovať mená a priezviská osôb, ktoré zmluvu/rámcovú dohodu podpísali. [↑](#footnote-ref-42)